ועדת הכלכלה, כנסת 20, פרוטוקול מספר 632, 2017-12-11 09:30

איילת נחמיאס ורבין: בוקר טוב.

איילת נחמיאס ורבין: ועדת כלכלה.

איילת נחמיאס ורבין: על סדר-יומנו שלושה נושאים, הראשון בהם הוא הכשרה ומבחנים למקצועות בענף הבנייה, ואני מבקשת להתחיל את הדיון היום ולומר שעד לפני שלושה ימים, נכון ללפני שלושה ימים, נהרגו במדינת ישראל 34 פועלי בניין בשנה החולפת.

איילת נחמיאס ורבין: אני מוכרחה להגיד את זה – אנחנו מתנהגים כאילו אלה אנשים שקופים במלוא מובן המילה, וגם כשאנחנו עוסקים בהסרת חסמים, בטיפול ובייעול הרגולציה, אנחנו מוכרחים להפסיק עם ההתייחסות הזאת לפועלים ולאנשים שבונים עבורנו את הבתים שלנו, בתקווה שהם בונים גם עבור עצמם את הבתים שלהם או ביום מן הימים יוכלו לעשות זאת.

איילת נחמיאס ורבין: אבל אני מוכרחה לומר, כשקראתי את החומרים לקראת הוועדה – מנהלת הוועדה היקרה שלנו והיועצת המשפטית שמלווה אותנו, עורכת-דין מרב תורג'מן – חשבתי על זה שהייתי מאוד מאוד רוצה שלא רק בדיונים מהירים, בשאילתות ובהצעות לסדר-היום אנחנו באמת נדון בשאלה מה נעשה במדינת ישראל על מנת להבטיח את שלומם של מי שבונים עבורנו את הבתים.

איילת נחמיאס ורבין: העובדה שיש להם שמות לפעמים מוזרים וזרים לא הופכת אותם לפחות בני אדם, בלי משפחות – לרובם יש משפחות לפי מה שאנחנו למדים מהתקשורת, ואני מוכרחה באמת פה לומר מילה משמעותית לתקשורת בעניין הזה, שלא מרפה מהנושא הזה ולא עוזבת אותנו בעניין הזה, בהחלט מובילה את הדיון בנושא הזה.

איילת נחמיאס ורבין: ואני מצפה, בוודאי מאתנו חברי הכנסת ונבחרי הציבור, אבל בוודאי ממשרדי הממשלה ומהרגולטורים בתחום הבנייה, שיטפלו בנושא הזה.

איילת נחמיאס ורבין: עד כאן, ונקווה ונאחל מכאן שבאמת לא ייהרגו ולא ייפצעו בזמן שבונים לנו את המדינה היפה הזאת, כי זה בנשמתנו הדבר הזה.

איילת נחמיאס ורבין: אנחנו היום נקיים דיון כאמור בשני נושאים.

איילת נחמיאס ורבין: האחד הוא הכשרה ומבחנים למקצועות ענף הבנייה – שאני אשמח אם מישהו יסביר לי מה קורה עם הדבר הזה כי אומרים שיש כאן ממלכה, כדאי שנדע איך הממלכה מטפלת בדבר הזה, ואחר כך אנחנו נעבור – בתקווה – גם לנושא של רישום התקנות.

איילת נחמיאס ורבין: כמו שאמרתי קודם, אנחנו בהחלט עוסקים בהפחתת הנטל הרגולטורי ואנחנו מאוד מאוד היינו רוצים לקצר את התקופה שבין רכישת מגרש במדינת ישראל ועד שעומד עליו בניין.

איילת נחמיאס ורבין: מדינת ישראל שברה שיאים בנושא הזה, אם אני לא טועה מספר השנים הממוצע הוא כ-13 שנים, בהחלט מהגבוהים ב-OECD וכנראה גם בעולם, אבל אנחנו צריכים לראות איך אנחנו עושים את זה בצורה שהיא אחראית, בטיחותית ועניינית כמובן, אז תכף ניכנס גם לנושא ההסברים.

איילת נחמיאס ורבין: מי נמצא כאן כדי להסביר לנו על התהליך של הכשרה ומבחנים?

<לאה ורון: ממלא המקום של רשם הקבלנים.

איילת נחמיאס ורבין: בבקשה.

<אילן אליהו: אילן אליהו, רשם הקבלנים.

<לאה ורון: אילן, תבהיר לנו האם אתה נבחרת כבר להיות רשם הקבלנים או עדיין אתה נקרא ממלא מקום רשם הקבלנים.

<אילן אליהו: אני נבחרתי על-ידי ועדת איתור, הומלצתי.

<אילן אליהו: למיטב ידיעתי, זה לא עבר עדיין אישור ממשלה.

<לאה ורון: ולכן זה ממלא מקום רשם הקבלנים.

<לאה ורון: הבנו.

<אילן אליהו: כל מה שקשור להכשרה בענף הבנייה, לדעתי מי שמכשיר במדינת ישראל זה האגף להכשרה מקצועית במשרד העבודה, זה לא משרד השיכון.

<אילן אליהו: יש תחום מצומצם שכן קשור למשרד השיכון, שזה מבחנים למועמדים.

איילת נחמיאס ורבין: זאת אומרת, ההכשרה נעשית במשרד העבודה, המבחנים הם במשרד השיכון.

<אילן אליהו: מבחנים, יש בחוק רישום קבלנים אפשרות - - -

<לאה ורון: הם הוזמנו.

<לאה ורון: משרד העבודה הוזמן, אני מקווה שמישהו מהם יגיע ויבהיר לנו גם לגבי ההכשרה.

איילת נחמיאס ורבין: הם לא פה כרגע?

<לאה ורון: אני לא מכירה את האנשים ממשרד העבודה.

איילת נחמיאס ורבין: גם אף אחד לא מצביע, אנחנו מניחים שהם עדיין לא פה.

איילת נחמיאס ורבין: בבקשה.

<אילן אליהו: החוק מאפשר לרשם הקבלנים במקרים מסוימים להפנות מועמדים למבחנים לפני שהוא רושם אותם בפנקס הקבלנים.

<אילן אליהו: המבחנים האלה, עד לפני שנתיים מי שעשה את זה בשביל רשם הקבלנים זה גם האגף להכשרה מקצועית.

<אילן אליהו: מטעמים שלהם, כל מיני אילוצים, הם הפסיקו לעשות את זה לפני חצי שנה, אנחנו לקחנו את זה על עצמנו עם עזרה של מכון התקנים.

איילת נחמיאס ורבין: מה זאת אומרת?

איילת נחמיאס ורבין: מה התפקיד של מכון התקנים בעניין הזה?

איילת נחמיאס ורבין: בתור מה?

<אילן אליהו: הם התגייסו, פשוט מתוך איזושהי היכרות אישית עם איציק רוזנברגר – הוא יושב פה.

איילת נחמיאס ורבין: התגייסות מתוך היכרות אישית.

איילת נחמיאס ורבין: סליחה.

איילת נחמיאס ורבין: בוקר טוב, איציק.

איילת נחמיאס ורבין: מה זה התגייסות מתוך היכרות אישית?

<אילן אליהו: אני אסביר.

איילת נחמיאס ורבין: סליחה, אילן, אתה פשוט מבין שהמשפט הזה הוא משפט לא מתקבל על הדעת, ואני מכירה את מכון התקנים.

<אילן אליהו: שוב, אנחנו הוצאנו מכרז לערוך את הבחינות האלה באופן קבוע.

<אילן אליהו: היה לנו איזשהו אילוץ דחוף לעשות בחינות למועמדים שהחזיקו הפניות ביד, בעיקר בשיפוצים, החזיקו הפניות למבחנים ולא היה להם פתרון.

<אילן אליהו: האגף להכשרה מקצועית לא היה מוכן לעשות את זה בשבילם, הם העבירו אלי את כל החומר של הבחינות.

<אילן אליהו: יצא מכרז, המכרז נכשל, אף אחד לא הגיש מועמדות.

איילת נחמיאס ורבין: מתי יצא המכרז הזה?

<אילן אליהו: בדצמבר.

איילת נחמיאס ורבין: דצמבר 2016.

<אילן אליהו: נובמבר-דצמבר, כן.

<אילן אליהו: לפני שנה.

איילת נחמיאס ורבין: מכון התקנים, בעצם מה היה תפקידו?

איילת נחמיאס ורבין: מכון התקנים היה ה-facilities, מה הוא עשה?

<אילן אליהו: מכון התקנים נתן לי פתרון זמני לעשות את הבחינות האלה למועמדים.

איילת נחמיאס ורבין: אכסניה פיזית או אכסניה מהותית?

<אילן אליהו: פיזית.

איילת נחמיאס ורבין: מי הכין את המבחנים?

איילת נחמיאס ורבין: מי בדק אותם?

<אילן אליהו: המבחנים היו מוכנים.

<אילן אליהו: המבחנים מוכנים היסטורית, האגף להכשרה מקצועית הכין אותם, הוא העביר את זה אלי.

<אילן אליהו: הם פיזית לקחו את זה ועשו מבחנים.

איילת נחמיאס ורבין: רק אכסניה פיזית?

<אילן אליהו: פיזית.

איילת נחמיאס ורבין: לאיזה סוג מקצועות נערכו הבחינות?

<אילן אליהו: שיפוצים.

איילת נחמיאס ורבין: רק שיפוצים.

<אילן אליהו: זה נתן לנו פתרון זמני אבל פתרון טוב כי אי אפשר היה לעכב את זה יותר.

<אילן אליהו: אנחנו עכשיו בהליכים.

איילת נחמיאס ורבין: המקצועות הנוספים בתחום עבודות הבנייה שצריך להיבחן בהם – הר לא רק קבלני שיפוצים נדרשים להיבחן; אם אני לא טועה, לכל שלב יש.

איילת נחמיאס ורבין: לקבלן שלד יש מבחן, לכל דבר יש מבחנים.

<משה אור חי שמואלי: לא לכל דבר.

איילת נחמיאס ורבין: בסדר, אז תגידו לנו למה יש מבחן.

<משה אור חי שמואלי: אנחנו נגיד לך עוד מעט.

איילת נחמיאס ורבין: מי שרוצה לדבר, בבקשה שיירשם אצל מנהלת הוועדה.

איילת נחמיאס ורבין: תודה.

<אילן אליהו: יש בחוק רשימת ענפים, שלחלק מהם אפשר לעשות בחינות, לא לכולם אנחנו נעשה.

<אילן אליהו: עכשיו אנחנו בהליך של הוצאות מכרז לעשות את הבחינות האלה גם לחבר - - -

<לאה ורון: בוא נתחיל מזה שתבהיר לוועדה לאילו מקצועות נדרשות בחינות.

<לאה ורון: זה נושא שהיה על סדר-יום הוועדה, אנחנו דחינו אותו בשל אירוע שהיה לך.

<לאה ורון: אתה בוודאי ובוודאי התכוננת והכנת, אז בוא תציג לנו.

<אילן אליהו: כיום יש בחינות רק לשיפוצים.

<אילן אליהו: יש בחינות ועושים רק לשיפוצים.

<אילן אליהו: הכוונה היא לעשות בחינות לענפים נוספים.

<אילן אליהו: אנחנו עדיין לא החלטנו לאיזה ענפים נעשה בחינות אבל בעיקרון אלה ענפי משנה, כמו: שיפוצים, אינסטלציה, מיזוג אוויר.

איילת נחמיאס ורבין: סליחה, שאלה של בורה.

איילת נחמיאס ורבין: קבלן שלד נניח, שזה דבר די משמעותי, הוא לא עובר שום בחינה?

<אילן אליהו: היום הוא לא עובר בחינות.

איילת נחמיאס ורבין: שום דבר?

<אילן אליהו: לא.

<אילן אליהו: יש תנאים, סליחה.

איילת נחמיאס ורבין: אבל יש רישום ויש תנאים.

איילת נחמיאס ורבין: נכון?

<אילן אליהו: יש תנאים בחוק לרישום.

<אילן אליהו: הוא לא יכול סתם לבוא ולהירשם.

<אילן אליהו: הוא צריך להוכיח כישורים, בעיקר ניסיון.

איילת נחמיאס ורבין: עדיין, סליחה שאני אומרת - מכולם, השיפוצניק המסכן שבא אלי הביתה לעשות קצת שפכטל ולתקן את תקרת הגבס, דווקא הוא צריך לעבור מבחנים, וקבלן שלד – בכוונה, תסלחו לי, אני נתפסת לזה – הוא לא.

<אילן אליהו: גברתי היושבת-ראש, הוא לא יעשה בחינות אבל הדרישות ממנו להוכחת כישורים כדי להירשם הן גבוהות יותר.

<אילן אליהו: הוא צריך להוכיח הכשרה.

<אילן אליהו: בתיקון שיידון אחר כך בנושא הזה את תראי שהרישום לענף שלד מצריך כישורים כמו לענף ראשי בנייה, כלומר הוא צריך להיות או מהנדס או הנדסאי בנייה או - - -

איילת נחמיאס ורבין: ולענף ראשי בנייה כן עוברים?

<מרב תורג'מן: מעסיק מהנדס, לא?

<מרב תורג'מן: אין דרישה שהוא יהיה בעצמו מהנדס.

<אילן אליהו: או שהוא כשיר או שהוא יוכל להעסיק.

איילת נחמיאס ורבין: רק כדי שאני אבין.

איילת נחמיאס ורבין: ענף ראשי בנייה, לזה כן יש מבחנים?

<אילן אליהו: לא.

איילת נחמיאס ורבין: גם קריטריונים.

<אילן אליהו: לא.

<אילן אליהו: זה שאין מבחנים זה לא אומר שזה - - -

איילת נחמיאס ורבין: לא, אבל זה מעורר תהיות למה זה שהבאתי אותו אלי הביתה – סליחה, עזבתי את תקרת הגבס - אבל לתקוע דיבל, בכוונה אני לוקחת את זה למקומות קיצוניים.

<אילן אליהו: קודם כול, שיפוץ זה דבר חשוב אבל דווקא בגלל שזה לא ה-top של הענף, כמו שאת מגדירה את זה, אז יש בחינות.

<אילן אליהו: כי ברגע שהענפים הם יותר רציניים ויותר משמעותיים - -

איילת נחמיאס ורבין: אולי דרך התקנות נבין את זה.

<לאה ורון: לא.

<אילן אליהו: - - אז הדרישה היא להכשרה מקצועית והכשרה הנדסית מוקדמת, כלומר הוא צריך להראות כישורים של מהנדס, הנדסאי בנייה, מנהל עבודה.

איילת נחמיאס ורבין: אני מבינה שתנאי הסף במקצוע ראשי של קבלן ובקבלן שלד נניח, שיש לכם קריטריונים, נקרא לזה עודפים על פני קבלני שיפוצים.

איילת נחמיאס ורבין: עדיין, אני מוכרחה להגיד שזה נשמע לי מאוד מאוד מאוד מאוד מוזר שאלה לא עוברים שום מבחן, ואלה כן עוברים מבחנים.

<אילן אליהו: הם עוברים מבחן בהכשרה שלהם.

<לאה ורון: יכול להיות שזה צריך תואר אקדמי של מהנדס.

איילת נחמיאס ורבין: לא, הוא אמר.

איילת נחמיאס ורבין: הוא יכול להיות מהנדס, הוא לא חייב להיות מהנדס.

איילת נחמיאס ורבין: הוא יכול להעסיק מהנדס.

<מרב תורג'מן: ניסיון רק של שנה.

<מרב תורג'מן: יש פשוט הוראות, זה קבוע בחוק.

איילת נחמיאס ורבין: של הקבלן?

<מרב תורג'מן: כן.

<מרב תורג'מן: כדי להירשם בענף משנה 120 – אני מניחה שעל זה מדובר שהוא קבלן שלד?

<נתנאל לפידות: 130.

<קריאה: גם 100.

<נתנאל לפידות: שלד או שיפוצים?

<מרב תורג'מן: שלד.

איילת נחמיאס ורבין: בבקשה.

איילת נחמיאס ורבין: אנחנו נפנה אליכם, אף אחד לא ילך מפה מקופח.

<מרב תורג'מן: התקנות קובעות שהוא בעל ידע וניסיון במשך שנה לפחות בביצוע עבודות - - -

<נתנאל לפידות: תנו לי להסביר.

<נתנאל לפידות: נתנאל לפידות, מנהל אגף בכיר תכנון אסטרטגי ומדיניות, שיכון.

<נתנאל לפידות: קודם כול, לשאלתך לגבי הדיבל.

<נתנאל לפידות: עד 40,000, שיפוצניק – אין עליו רגולציה בכלל, זאת אומרת לא צריך רישיון ולא צריך שום דבר.

איילת נחמיאס ורבין: מה זה 40,000 שקל?

<נתנאל לפידות: עבודה בהיקף של 40,000 שקל.

איילת נחמיאס ורבין: אבל מי יפקח על זה?

<לאה ורון: את מזמינה אלייך הביתה עבודה ב-20,000 שקל, את יכולה - - -

<קריאות: אין פיקוח.

<קריאות: אין פיקוח.

<נתנאל לפידות: בהיבט הזה בעצם הבעיה נמנעת כי בעבודות מאוד קטנות, שיפוצניקים שעוסקים ממש - - -

איילת נחמיאס ורבין: הלקוח, המזמין, הוא אחראי לוודא שאם זה ב-40,000 שקלים זה לא משנה לו אם הוא רשום, לא רשום, עבר מבחנים או לא עבר מבחנים.

<נתנאל לפידות: נכון.

<נתנאל לפידות: יש לקונה בחוק – וזה מה שאנחנו מנסים לעשות בתיקון שאנחנו מביאים – שתנאי הסף לענפי משנה בסיפור של שיפוצים הוא היקף עבודה של מיליון שקלים.

<אילן אליהו: מיליון וחצי.

<נתנאל לפידות: מיליון וחצי שקלים.

איילת נחמיאס ורבין: מיליון וחצי שקלים זה - - -

<נתנאל לפידות: זה רף המינימום של שיפוצניק, הוא צריך להוכיח שהוא יכול לעבוד בהיקף עבודות כזה כדי לקבל רישיון.

<נתנאל לפידות: כדי לקבל את הרישיון אתה צריך להוכיח כישורים.

<לאה ורון: לא הבנתי, סליחה.

איילת נחמיאס ורבין: אבל מי שבונה מרפסות - - -

<לאה ורון: לא הבנתי פשוט, אני מודה ומתוודה.

<נתנאל לפידות: אני מסביר את הבעיה הקיימת.

<לאה ורון: אבל אמרת 40,000 ועכשיו אתה אומר מיליון וחצי?

<נתנאל לפידות: החוק נותן פטור עד 40,000.

<נתנאל לפידות: החוק גם קובע תנאי סף, שיש לך כישורים ואתה צריך להוכיח בפני רשם הקבלנים שיש לך יכולת לבצע עבודה במיליון וחצי שקלים.

<נתנאל לפידות: ברור שמי שכל החיים שלו עבד ב-40,000, כשהוא בא לרשם הקבלנים ומבקש לקבל רישיון, הוא לא יקבל כי הוא לא מגיע למיליון וחצי.

איילת נחמיאס ורבין: סליחה שאני עוצרת אותך, אבל 40,000 היום, בעוד שבועיים אני אגיד לך תבוא אלי הביתה עוד פעם, עוד פעם 40,000.

<נתנאל לפידות: לא.

<נתנאל לפידות: זה 40,000 עבודה אחת.

איילת נחמיאס ורבין: בקיצור, הלקוח הוא המפקח.

איילת נחמיאס ורבין: הבנו.

<לאה ורון: היום יהיה קבלן שלד ומחר יהיה קבלן אינסטלציה.

<נתנאל לפידות: בנושא הזה, כשבאנו לעשות את החלת הרגולציה גילינו את הבעיה הזאת, ותקפנו אותה.

<נתנאל לפידות: מה שאנחנו מביאים בעצם – אישרנו את זה במועצת הקבלנים – להפחית, ליצור סיווג משנה לקבלני שיפוצים של 350,000 שקלים.

<נתנאל לפידות: כלומר, מי שעד היום השתמש בפטור, יוכל להגדיל והוא יוכל להראות יכולת לרשם הקבלנים ולהוכיח את זה באמצעות ראיות, שהוא יכול לעמוד ב-350,000 וככה להתקדם.

<נתנאל לפידות: וזו בעצם הדרך להפוך את זה כי אז הוא יקבל רישיון והוא יהיה מורשה ומסודר.

<נתנאל לפידות: זו הייתה בעיה בחוק.

איילת נחמיאס ורבין: אני חוזרת למבחנים.

<נתנאל לפידות: לגבי המבחנים, יש דרישה בחוק – החוק מבדיל בין ענפי משנה לענפים ראשיים.

<נתנאל לפידות: בחוק רישום קבלנים הנוכחי, במצבו הקיים, לפני מה שנדון בו, יש שבעה ענפים ראשיים ו-39 ענפי משנה.

איילת נחמיאס ורבין: עכשיו אנחנו ננסה לצמצם אותם.

<נתנאל לפידות: נכון.

<נתנאל לפידות: הדרישה המקצועית, תנאי הסף לענף ראשי זה השכלה פורמלית, זאת אומרת מהנדס, הנדסאי או מנהל עבודה וכל אחד עם שנות ניסיון שונות.

<נתנאל לפידות: לעומת זה, בענפי משנה לא נדרשת השכלה פורמלית.

איילת נחמיאס ורבין: בן אדם שהוא מהנדס, לצורך העניין, הוא אוטומטית יכול לקבל?

<נתנאל לפידות: לא.

<נתנאל לפידות: מהנדס צריך שנתיים ניסיון, הנדסאי – ארבע שנות ניסיון, מנהל עבודה – שש שנות ניסיון.

איילת נחמיאס ורבין: מה זה?

איילת נחמיאס ורבין: ניסיון אצל קבלן רשום אחר?

<נתנאל לפידות: כן.

<נתנאל לפידות: צריך להוכיח שהוא עבד, מכיר את המקצוע.

<נתנאל לפידות: זה בענפים ראשיים.

<נתנאל לפידות: בענפי משנה – וענף השיפוצים הוא ענף משנה – לא נדרשת השכלה פורמלית.

<נתנאל לפידות: זאת אומרת, שיפוצניק – אנחנו צריכים לייצר כלי שבו אותו שיפוצניק יכול להוכיח את הכישורים שלו, וזה עושים באמצעות המבחן, כמו שרשם הקבלנים תיאר.

איילת נחמיאס ורבין: כשאנחנו אומרים קבלן שיפוצים, אנחנו מדברים על כל תחומי השיפוץ?

איילת נחמיאס ורבין: הרי בסוף יש מיזוג אוויר, יש חשמל.

<קריאות: לא.

<קריאות: לא.

<נתנאל לפידות: זה רק בנייה?

<נתנאל לפידות: שיפוץ.

<נתנאל לפידות: זאת אומרת, זה עבודה בתוך מבנה קיים, בלי שינויים הנדסיים של המבנה.

איילת נחמיאס ורבין: חשמל זה לא שינוי הנדסי?

איילת נחמיאס ורבין: מיזוג אוויר זה לא שינוי הנדסי?

<נתנאל לפידות: שאלה מצוינת, אבל חשמל – בישראל אתה צריך להיות מורשה.

<נתנאל לפידות: אתה צריך להיות או חשמלאי מוסמך או חשמלאי מורשה.

<משה אור חי שמואלי: אבל מיזוג לא, וזו הבעיה פה בהסדרה.

<נתנאל לפידות: יש ענפים שיש להם תעודות מקצוע, כדי לעבוד בחשמל אתה חייב לעבוד בזה, שיהיה לך רישיון של חשמלאי.

<נתנאל לפידות: ולכן, שיפוצניק לא צריך, הוא לא יכול לעבוד בחשמל – בקיצור, לשאלתך.

איילת נחמיאס ורבין: חשמל לא, אבל מיזוג אוויר כן.

איילת נחמיאס ורבין: סתם, אני אומרת עוד פעם, אני יכולה למצוא עוד תחומים.

<נתנאל לפידות: הוא יכול להתקין את המזגן – זה נכון, הוא יכול לשים את התעלות, זה נכלל כביכול במסגרת השיפוץ – אם צריך לשנות מדו-פאזי לתלת-פאזי הוא לא יכול, הוא צריך להביא חשמלאי.

איילת נחמיאס ורבין: בסדר.

<משה אור חי שמואלי: הוא גם לא יכול להתקין מזגן אוויר כי הוא נוגע בגזים נפיצים.

איילת נחמיאס ורבין: אדוני, תודה, אתה תקבל את זכות הדיבור אחר כך.

איילת נחמיאס ורבין: אני מוכרחה להגיד, אני לא לגמרי מבינה את העניין הזה של העברת הבחינות.

איילת נחמיאס ורבין: האכסניה הפיזית, אני מבינה שהדרך הנכונה להגדיר את זה היא שמכון התקנים עשה טובה למשרדי הממשלה.

<אילן אליהו: זה זמני.

איילת נחמיאס ורבין: מה זה זמני?

איילת נחמיאס ורבין: זה שנה, לא?

איילת נחמיאס ורבין: אם אתה אומר שהמכרז היה בנובמבר-דצמבר, לא ניגש אליו אף אחד, אנחנו עכשיו ככל הזכור לי בדצמבר 2017.

<אילן אליהו: זה התחיל ביולי, זה מסתיים בדצמבר.

איילת נחמיאס ורבין: ביולי האחרון?

<אילן אליהו: כן.

איילת נחמיאס ורבין: חצי שנה.

איילת נחמיאס ורבין: ועכשיו הוצא מכרז חדש?

<אילן אליהו: עוד לא יצא.

<אילן אליהו: אנחנו עובדים על מכרז חדש.

איילת נחמיאס ורבין: אז זה לא חצי שנה.

איילת נחמיאס ורבין: אני מכירה את המדינה שלי – באמת אוהבת אותה אהבת נפש, אבל אני יודעת איך זה עובד.

איילת נחמיאס ורבין: זה יהיה לפחות עוד חצי שנה.

<אילן אליהו: אנחנו בשלבים אחרונים של הכנת המכרז.

איילת נחמיאס ורבין: אתה יודע, אנחנו פה באמת מתעסקים באלף ואחד מכרזים.

איילת נחמיאס ורבין: זה לא נראה לי מכרז נורא נורא מסובך, אלא אם כן הוא לא כדאי כלכלית ואז המדינה צריכה להחליט מה היא רוצה לעשות.

<אילן אליהו: אנחנו נוציא שוב.

<לאה ורון: מתי יצא המכרז האחרון ומתי אתם מתעתדים להוציא?

<אילן אליהו: המכרז האחרון יצא בסוף 2016.

<אילן אליהו: המכרז החדש יצא במהלך החודש הקרוב.

איילת נחמיאס ורבין: אני מבקשת שוועדת הכלכלה תקבל עדכון מתי יוצא המכרז.

איילת נחמיאס ורבין: אני חושבת שמדובר בעניין בכלל לא טריוויאלי, ואתה יודע, אנחנו נוטים להסתכל על זה כאילו הם יעשו לנו טובה ויעשו את המבחנים.

איילת נחמיאס ורבין: אגב, מקום פיזי אני מניחה שזה לא אמור להיות נורא נורא מסובך למשרדי הממשלה אז אני לא כל כך מבינה, האם מכון התקנים היה המקום הפיזי היחיד שאפשר היה לעשות בו מבחנים.

איילת נחמיאס ורבין: ובאמת, יש לי הערכה למה שעושים במכון התקנים אבל אני לא מצליחה להבין את ההקשר, אני מודה.

<אילן רויזמן: גברתי היושבת-ראש, אם אפשר להוסיף לגבי הבחינות.

<אילן רויזמן: אילן רויזמן, לשכה משפטית, משרד השיכון.

<אילן רויזמן: תהליך הקבלה של מועמד לרישום בפנקס הקבלנים כולל הגשה של חומרים שמדברים על הניסיון שלו ועל ההכשרות שעבר.

<אילן רויזמן: כל בקשה כזו נבחנת במסלול בדיקה אצל רשם, גם אצל ועדה מייעצת לרשם הקבלנים שהיא ועדה מקצועית שבודקת את הניסיון והכישורים של אותו מועמד לרישום.

איילת נחמיאס ורבין: מסקרנות, כמה אנשים ניגשים למבחן מדי שנה וכמה אנשים ניגשים למסלול של רשם הקבלנים כדי להירשם כקבלנים?

<אילן רויזמן: אם אפשר עוד לפני כן להסביר.

<אילן רויזמן: במסגרת הבדיקה הזאת שנערכת במשרד השיכון ובוועדה המייעצת לקראת ההחלטה של הרשם אם לרשום אדם בפנקס הקבלנים או לא, נערכת הבדיקה המקצועית של הניסיון כמו שאמרתי בוועדה המייעצת.

<אילן רויזמן: ככל שבן אדם מצליח להוכיח את הכישורים ואת הניסיון שמלמדים על יכולתו להירשם בפנקס הקבלנים, ניתן יהיה לרשום אותו.

<אילן רויזמן: אם הוא לא הצליח להוכיח שהוא בעל ניסיון מתאים ובעל ידע מקצועי מתאים, רק אז - - -

איילת נחמיאס ורבין: אני כבר עברתי אתך לשאלה הבאה.

איילת נחמיאס ורבין: אני מבינה שאתה רוצה להציג את התהליך ושהתהליך מאוד מאוד מקצועי.

איילת נחמיאס ורבין: הבנתי.

<אילן רויזמן: אני רוצה לחדד את הנקודה.

<אילן רויזמן: היעדר הבחינות לא בהכרח מעיד על זה שהיו צריכות להיות בחינות, והיום יש קבלנים שהיו אמורים לעבור בחינות ולא עברו אותן.

איילת נחמיאס ורבין: אתה מדבר על היעדר הבחינות, שוב, לקבלנים במקצועות ראשיים.

<אילן רויזמן: לא.

<אילן רויזמן: אני מדבר על ענפי משנה.

<אילן רויזמן: לצורך העניין, שיפוצים הוא אחד מענפי המשנה.

איילת נחמיאס ורבין: שצריכים לעבור מסלול של אישור ורישום?

<אילן רויזמן: כל קבלן צריך לעבור מסלול של אישור ורישום.

איילת נחמיאס ורבין: אתה מחבר את זה בצורה שהיא לא ברורה.

איילת נחמיאס ורבין: מה זה קשור למבחנים ונושא השיפוצים עכשיו?

<אילן רויזמן: לא כל קבלן שמגיע להירשם, צריך לעבור בחינות.

<אילן רויזמן: זו הנקודה.

איילת נחמיאס ורבין: הבנו.

<יצחק רוזנברגר: גם במקצועות המשנה הוא מתכוון.

איילת נחמיאס ורבין: אני מבינה.

<אילן רויזמן: גם בשיפוצים.

איילת נחמיאס ורבין: הצלחתי להבין את זה.

<אילן רויזמן: רק כאשר הרשם והוועדה המייעצת חושבים שהוא לא - - -

<לאה ורון: לא שמענו עד לרגע זה לאילו מקצועות מחויבים לעבור בחינות.

איילת נחמיאס ורבין: שאלנו.

איילת נחמיאס ורבין: לדעתי, מנהלת הוועדה שאלה את זה בתחילת הדיון.

<לאה ורון: אז בוא תתחיל שורה אחת קודם.

<אילן רויזמן: אין חובה.

<לאה ורון: אין בכלל חובה לקיים בחינות - - -

<אילן רויזמן: אין חובה לקיים בחינות.

<לאה ורון: אז למה אתם עושים אותן?

<אילן רויזמן: תקנות רישום קבלנים לעבודות הנדסה בנאיות (ראיות ומבחנים לענפי משנה), קובעות שאם הרשם לא התרשם, אם הראיות שהקבלן בעצם הניח בפני הרשם לא הספיקו לרשם כדי להחליט אם המועמד כשיר להיות קבלן, אז הרשם רשאי לשלוח את המועמד לבחינות.

איילת נחמיאס ורבין: זאת אומרת, זה שיקול דעת?

<אילן רויזמן: בדיוק.

<אילן רויזמן: זה לשיקול דעת הרשם, כך שבפועל, יש קבלנים שמגיעים להירשם ואין שום צורך לשלוח אותם לבחינות, והם נרשמים בסופו של דבר.

איילת נחמיאס ורבין: שוב, קבלני שיפוצים גם?

<אילן רויזמן: גם שיפוצים.

<אילן רויזמן: חלק מקבלני השיפוצים.

איילת נחמיאס ורבין: חלק כן, וחלק לא.

<אילן רויזמן: זה נקבע לאחר בדיקה מקצועית של הניסיון והכישורים שלהם.

<אילן רויזמן: חלקם מגיעים עם הכשרות שונות, חלקם הם גם בעלי הכשרה אקדמאית או הכשרה הנדסאית.

איילת נחמיאס ורבין: והוועדה המקצועית המייעצת לרשם הקבלנים, היא זאת שמחליטה אם הם ילכו לבחינה או לא?

<אילן אליהו: היא ממליצה.

<אילן רויזמן: היא ממליצה לרשם, הרשם מפנה לבחינות.

<קריאה: אין שום בחינות בענפי משנה כמו מיזוג אוויר.

איילת נחמיאס ורבין: אני ביקשתי קודם לדעת כמה אנשים עוברים את המסלולים האלה.

איילת נחמיאס ורבין: אני נורא מצטערת, אני מוכרחה להגיד משהו.

איילת נחמיאס ורבין: אני התבקשתי על-ידי חבר הכנסת כבל לנהל את הדיון ובקשתה של מנהלת הוועדה היא פקודה בשבילי, אבל אני מוכרחה להגיד לכם משהו.

איילת נחמיאס ורבין: אני לא ידעתי שהדיון הזה נדחה, מוכרחה להגיד לכם שאתם לא מגיעים מוכנים.

איילת נחמיאס ורבין: אני רוצה לדעת את המספרים שבהם עוברים אנשים, איזה מסלול הם עוברים – מסלול של אישור ורישום, לא עברו את מסלול האישור והרישום ואז מפנים אותם לבחינות, וכמה מופנים באופן אוטומטי למבחנים, כי אני עד לפני שתי דקות הייתי משוכנעת שכל מי שהוא קבלן שיפוצים עובר מסלול של בחינה.

איילת נחמיאס ורבין: אני רוצה לדעת את המספרים.

<אלון שמש: אין רישום הרי בשנים האחרונות.

<אלון שמש: למה אתם לא אומרים?

<אילן אליהו: מה זה אין רישום?

איילת נחמיאס ורבין: אני אקבל את ההערה כי יש לה חשיבות אבל אני מבקשת לא להעיר הערות באמצע.

איילת נחמיאס ורבין: אני רוצה להבין מה קורה פה.

<אילן אליהו: אני אתן מספרים לא כל כך מדויקים, אבל בערך.

<אילן אליהו: בחודש אנחנו מקבלים כ-300 בקשות לרישום בכל הענפים.

<אילן אליהו: כל הענפים זה אומר: בנייה, כבישים, ביוב, גשרים, גם שיפוצים.

<אילן אליהו: בחצי שנה האחרונה אנחנו הפנינו למבחנים כ-280 מועמדים רק בשיפוצים.

איילת נחמיאס ורבין: אל תיבהלו.

איילת נחמיאס ורבין: זה לא מתוך ה-300 כי 300 זה לחודש.

איילת נחמיאס ורבין: חצי שנה, זאת אומרת 1,800 מועמדים גרוסו מודו, מתוכם 280 מועמדים הופנו למבחנים?

<אילן אליהו: 280 מועמדים שהופנו לבחינות זה לא אלה שהגישו בחצי שנה האחרונה.

<אילן אליהו: זה כאלה שהגישו גם בעבר.

<אילן אליהו: בפתיחה אמרתי, זה כאלה שהיו להם הפניות שנתיים.

<אילן אליהו: אני לא יכול עכשיו לתת לך חתך כמה מתוך 300 בקשות בחודש זה שיפוצים.

איילת נחמיאס ורבין: תגידו, מסודר ברשם הקבלנים?

<אילן אליהו: מאוד.

איילת נחמיאס ורבין: טוב, אני מקווה.

<מרב תורג'מן: יש מגבלה על מתן תשובה?

איילת נחמיאס ורבין: של זמן?

<מרב תורג'מן: כן.

<מרב תורג'מן: מגבלה על פרק הזמן שאותו מועמד עובר את הבחינה או מועדים קבועים במהלך השנה שבהם מתקיימות אותן בחינות, זה מסודר העניין הזה?

<אילן אליהו: כשהמכרז - - -

איילת נחמיאס ורבין: לא כשהמכרז.

איילת נחמיאס ורבין: בחיים.

איילת נחמיאס ורבין: בפועל.

<אילן אליהו: אמרתי שמי שעשה את זה בשביל רשם הקבלנים זה האגף להכשרה מקצועית, שכבר שנתיים לא עשה את זה.

<אילן אליהו: אנחנו חדשים בעניין הזה.

<לאה ורון: במשך שנתיים זה חדשים?

<אילן אליהו: שנתיים הוא לא עשה, זה לא שאנחנו עשינו שנתיים.

<אילן אליהו: שנתיים הוא הפסיק.

<אילן אליהו: כשהוא עשה אז היו שני מועדים בשנה.

איילת נחמיאס ורבין: רשם הקבלנים הנכבד.

איילת נחמיאס ורבין: אתה אומר לי שבשנתיים לפני, כשמשרד העבודה הפסיק לעשות את המבחנים, בעצם לא אושרו קבלנים?

<נתנאל לפידות: לא נעשו מבחנים.

איילת נחמיאס ורבין: לא נעשו מבחנים, משמע האם יש מצב שעברו דרך מסלול אנשים שלא היו צריכים לעבור מצד אחד, או לחלופין, אנשים פשוט לא עשו מבחנים, זאת אומרת אנשים לא יכלו להירשם.

<אילן אליהו: כן.

<אילן אליהו: ברור.

<מרב תורג'מן: הגבילו את העיסוק שלהם.

<אילן אליהו: מה שקרה, כשלא היו בחינות - - -

<קריאות: - - -

איילת נחמיאס ורבין: חברים, אני מבקשת.

איילת נחמיאס ורבין: כולם יקבלו כאן את זכות הדיבור.

איילת נחמיאס ורבין: אני רק מבקשת לעשות את זה מסודר כי זה דיון יותר מדי חשוב.

<אילן אליהו: שוב.

<אילן אליהו: מי שעשה שנים בחינות עבור רשם הקבלנים זה האגף להכשרה מקצועית.

איילת נחמיאס ורבין: הבנו.

<אילן אליהו: עד לפני שנתיים היו שני מועדים.

<אילן אליהו: היינו מפנים.

איילת נחמיאס ורבין: אז אנחנו מנסות להבין.

איילת נחמיאס ורבין: מה קרה בשנתיים האלה?

<אילן אליהו: בשנתיים האחרונות לא היו בחינות.

<אילן אליהו: מי שהגיש לצורך העניין בקשה לשיפוצים, ככל שהיו לו כישורים כמו הכשרה הנדסית או הכשרה מקצועית וניסיון, הוא קיבל רישיון.

איילת נחמיאס ורבין: יכולתם לרשום אותו.

<אילן אליהו: אני מאוד מצטער, מי שלא היה לו ולא יכולנו לרשום אותו - - -

איילת נחמיאס ורבין: כמה אנשים כאלה הגישו בקשות ולא יכלו להירשם?

<קריאה: לא ניגשו בכלל.

איילת נחמיאס ורבין: כמה אנשים?

<קריאה: 280.

איילת נחמיאס ורבין: לא.

איילת נחמיאס ורבין: 280 זה מספרים שאתה יודע.

איילת נחמיאס ורבין: אתה לא יודע למה לייחס אותם.

<נתנאל לפידות: לא.

<נתנאל לפידות: 280 שהומלצו בשנתיים האחרונות, מרגע שרשם הקבלנים התחיל להפעיל את המבחנים כולם נכנסו למבחנים עכשיו.

<נתנאל לפידות: מכל השנתיים האחרונות, בפער זה 280.

<לאה ורון: מתי נערכה הבחינה האחרונה?

<לאה ורון: כמה מועמדים ניגשו אליה וכמה עברו את הבחינה?

<אילן אליהו: הבחינה האחרונה הייתה ביום שישי.

<לאה ורון: ביום שישי האחרון?

<נתנאל לפידות: ב-1 וב-8 בדצמבר.

<אילן אליהו: אנחנו עושים כל יום שישי.

<אילן אליהו: מספר מדויק – איציק, אתה יודע אולי כמה ניגשו?

<יצחק רוזנברגר: כל יום שישי בחצי שנה האחרונה נבחנים 30 איש במכון התקנים על מקצועות שונים כי מקצוע קבלני מחולק למקצועות שונים, כמו שלד, קריאת תוכניות, בטיחות וכן הלאה.

איילת נחמיאס ורבין: סליחה שאני מפריעה לך, איציק רוזנברגר ממכון התקנים.

איילת נחמיאס ורבין: זה לא נשמע כאילו אתם רק אכסניה, נשמע כאילו אתם הגורם המקצועי.

איילת נחמיאס ורבין: אני מצטערת.

<לאה ורון: שאלה נוספת זה מי בודק את הבחינות ומי משיב למועמד האם הוא עבר בהצלחה את הבחינה או לא, מתי הוא יכול לגשת למועד ב', מה שנקרא, וכיוצא באלה.

<לאה ורון: כי הוועדה קיבלה שורה של תלונות בנושא.

<יצחק רוזנברגר: מי שמזמן את כל המבחנים זה רשם הקבלנים, משרד רשם הקבלנים.

<יצחק רוזנברגר: מי שמודיע לנבחנים את התוצאות זה רשם הקבלנים.

<לאה ורון: מי בודק את זה?

איילת נחמיאס ורבין: אבל זה נשמע אכסניה מקצועית, איציק.

איילת נחמיאס ורבין: אתם בודקים את המבחנים?

<יצחק רוזנברגר: לא.

<יצחק רוזנברגר: זה רשם הקבלנים.

איילת נחמיאס ורבין: הם בודקים?

<יצחק רוזנברגר: נציגת רשם הקבלנים, אני גם כן משתף אותה.

<יצחק רוזנברגר: זה מול מפתח תשובות שהוכן על-ידי משרד - - -

איילת נחמיאס ורבין: זה מבחן אמריקאי?

<יצחק רוזנברגר: מבחן אמריקאי.

<לאה ורון: מי במשרד בודק את התוצאות?

<אילן אליהו: נציגת רשם הקבלנים יושבת במכון התקנים כל יום שישי, עוזרת לעשות את הבחינות, לוקחת את החומר, יושבת יחד עם איציק ובודקת את הבחינות.

<לאה ורון: יושבת עם איציק ובודקת את הבחינות.

<לאה ורון: ומי זו הנציגה?

<לאה ורון: מה שמה?

<אילן אליהו: עפרה ביטון.

איילת נחמיאס ורבין: סליחה.

איילת נחמיאס ורבין: סקרנות.

איילת נחמיאס ורבין: ההתקשרות עם מכון התקנים, איך היא נעשתה?

איילת נחמיאס ורבין: על בסיס של פטור מחובה?

<אילן רויזמן: כן.

<אילן רויזמן: זו התקשרות בפטור ממכרז.

איילת נחמיאס ורבין: אוקיי.

איילת נחמיאס ורבין: נשמע קצת שמכון התקנים הציל את משרד השיכון ואת משרד העבודה, אבל אני מנסה עדיין להבין, לא הצלחתי להבין.

איילת נחמיאס ורבין: לפני דקה אמרתם שהם האכסניה הפיזית.

איילת נחמיאס ורבין: עכשיו זה נשמע לגמרי – ואני מכירה את רוזנברגר, הוא איש רציני – זה נשמע כאילו הם האכסניה המקצועית.

<אילן אליהו: לא, זה לא המקצועית.

<אילן אליהו: המבחן מוכן .

<נתנאל לפידות: יש שאלון מוכן עם מפתח תשובות.

איילת נחמיאס ורבין: הוא ידע לענות לי על המקצועות יותר טוב מכם.

<אילן אליהו: המבחן הוא מוכן.

איילת נחמיאס ורבין: מי הכין את המבחן?

<אילן אליהו: האגף להכשרה מקצועית במשרד הכלכלה.

<אילן אליהו: הם העבירו את זה אלי, כשהם הפסיקו את הבחינות, את כל החומר הם העבירו אלי.

איילת נחמיאס ורבין: זה מבחנים מלפני שנתיים?

<אילן אליהו: כן.

איילת נחמיאס ורבין: סליחה על השאלה – תתנו לי עכשיו מקדחה, לא בטוח שאני אדע מה לעשות איתה; לא, קצת הגזמתי, אבל אני מנסה להבין - יש מצב אגב שזה כבר לא רלוונטי מבחינה מקצועית, המבחן הזה מלפני שנתיים?

<אילן אליהו: לא.

<נתנאל לפידות: זה הנדסה, זה לא משתנה.

איילת נחמיאס ורבין: שיטות משתנות.

איילת נחמיאס ורבין: מה שבוחנים אותם זה חוזקים.

<יצחק רוזנברגר: עשינו בדיקה על המבחנים, הם רלוונטיים.

איילת נחמיאס ורבין: מי?

איילת נחמיאס ורבין: איך?

<יצחק רוזנברגר: אני ישבתי עם מהנדסים במכון התקנים.

איילת נחמיאס ורבין: זאת אומרת, ענף הבניין אצלכם במכון התקנים ישב על המבחנים, למרות שאתם רק אכסניה פיזית.

<יצחק רוזנברגר: כן.

איילת נחמיאס ורבין: הבנתי.

איילת נחמיאס ורבין: אגב, זה במסגרת המכרז שאתם עושים את הבדיקה?

<יצחק רוזנברגר: לא, זה במסגרת האחריות.

איילת נחמיאס ורבין: אחריות בדק.

<אילן רויזמן: לגבי הבחינות במכון התקנים, אם יורשה להוסיף.

<אילן רויזמן: איציק רוזנברגר הוא גם חבר הוועדה המייעצת לרשם הקבלנים, לכן הרקע המקצועי הברור.

איילת נחמיאס ורבין: אתה פשוט חייב להבין שאתם כל הזמן אומרים דבר והיפוכו, זה ממש לא יכול להיות.

איילת נחמיאס ורבין: תחליטו – מכון התקנים הוא אכסניה מקצועית או אכסניה פיזית.

איילת נחמיאס ורבין: אני כבר מוציאה את זה ואז אני מבינה שעוד פעם זה שם, ולכן האכסניה.

איילת נחמיאס ורבין: זה כבר נשמע לא טוב.

<אילן אליהו: איילת, אני אעשה לך סדר.

איילת נחמיאס ורבין: לא, אתה תעשה סדר כשאני אתפנה רגע מרשם הקבלנים כי אני רוצה להבין את הדברים האלה.

<מרב תורג'מן: אני תוהה אם זה תקין שחבר הוועדה המייעצת למעשה עושה בפועל את המבחנים.

<מרב תורג'מן: אני חושבת שזה מעלה שאלה קצת יותר מורכבת מבחינה משפטית, ניגוד עניינים או לא יודעת, זה קצת תמוה בעיניי.

<נתנאל לפידות: ברשותך, המבחן הוא מבחן אמריקאי, קבוע מראש, אכסניה.

<נתנאל לפידות: הוא בסוף מקבל טופס.

איילת נחמיאס ורבין: כשאני שאלתי על מידת הרלוונטיות אמר לי באחריות רוזנברגר, ביקשתי מהמהנדסים בענף הבנייה במכון התקנים לבדוק את הרלוונטיות של המבחנים האלה.

איילת נחמיאס ורבין: אז אתה לא יכול לבוא ולהגיד לי המבחנים האלה התקבלו סגורים, חתומים, Signed, Sealed, Delivered, כי הם לא הגיעו ככה.

איילת נחמיאס ורבין: כי מישהו היה צריך לבדוק את הרלוונטיות שלהם.

איילת נחמיאס ורבין: ואיציק רוזנברגר – שכאמור, כולם פה מסכימים על זה שהוא איש מקצועי – אבל הוא יושב בוועדה המייעצת.

איילת נחמיאס ורבין: איך זה יכול להיות?

<נתנאל לפידות: הוא בדק את המבחן ברמה המקצועית שלו.

איילת נחמיאס ורבין: הוא גם בודק אותו כדי לבדוק שענו על השאלות יחד עם עפרה ביטון, לפני שתי דקות אמרתם.

איילת נחמיאס ורבין: תחליטו.

איילת נחמיאס ורבין: תקשיבו, זה לא נשמע מסודר, אני אומר את זה כרגע בלשון המעטה.

איילת נחמיאס ורבין: זה לא נשמע מסודר.

איילת נחמיאס ורבין: אני רואה את אילן מהנהן בראשו, ואני רוצה לאחל לך שאתה תקבל את התפקיד בצורה פורמלית, אני מאוד מאוד מקווה שאתה תעשה סדר בברדק הזה כי גם יכול להיות – אני לא יודעת מתי אתה תוציא את המכרז – אבל יכול להיות שהבעיה שהייתה במכרז הקודם תחזור על עצמה, ומה תעשה אז?

איילת נחמיאס ורבין: מה תעשה אז?

איילת נחמיאס ורבין: בסוף יש פה מדינה שחייבת להיות אחראית לאופן שבו נבנים פה מבנים.

איילת נחמיאס ורבין: אם צריך במקצועות האלה מבחנים, בבקשה, שהממלכה תדאג שזה ייעשה כמו שצריך.

איילת נחמיאס ורבין: אני אומרת לכם באמת, אני חופרת לכם כמו שהילדים שלי אומרים כי אין ברירה.

איילת נחמיאס ורבין: אני מוכרחה להגיד שאני לא מצליחה להבין את זה.

איילת נחמיאס ורבין: תעשו קצת רענון, נעבור קצת למי שביקשו את רשות הדיבור.

איילת נחמיאס ורבין: אני אתחיל מצבי רוט, הסתדרות עובדי הבניין.

איילת נחמיאס ורבין: בבקשה.

<צבי רוט: הדיון הוא בהכשרת עובדים, כי הרי אי אפשר לבנות בניין רק מהכשרת קבלנים.

איילת נחמיאס ורבין: נכון.

<צבי רוט: קודם כול, יש 46 מקצועות שצריך להכשיר אותם בענף הבנייה.

<צבי רוט: 46 מקצועות בענף הבנייה, שחלקם יש להם מבחנים, כמו למשל: מנופאים, מנהלי עבודה, שלדאים.

<צבי רוט: אני כתבתי בפתק שאני עוסק בנושא של מיזם בונים ישראלים.

<צבי רוט: זה מיזם שאנחנו הכשרנו משנת 2012, 1,700 שלדאים, והם כולם הולכים למבחנים – שלב 3, שלב 5 וכו'.

<צבי רוט: לא ידעתי שקבלני שלד לא הולכים, רק העובדים שלהם הולכים.

איילת נחמיאס ורבין: זה מה שאני זכרתי, צבי.

<צבי רוט: זה מה שקורה.

<צבי רוט: זה העובדים.

<צבי רוט: יש בעיה בנושא של משרד העבודה והרווחה שהם בוחנים רק פעמיים בשנה, ואז מישהו הולך להדרכה, מחכה ארבעה חודשים והולך לעבוד בתור שליח בפיצרייה או משהו אחר כי אין לו סבלנות לחכות למבחן, ואז כל ההשקעה הולכת לאיבוד.

<צבי רוט: אותו דבר קורה עם מנופאים.

<צבי רוט: מכשירים מנופאי במשך 560 שעות, ואז פתאום אין מבחן בצפון אלא רק בדרום, ושוב הכול הולך לאיבוד.

<צבי רוט: אני רוצה ברשותך לקשור את המשפט הזה למה שאמרת בפתיחה בנושא של נפגעים בענף הבניין.

<צבי רוט: יש במדינת ישראל 54,000 פלסטינים שעובדים בענף הבניין.

<נתנאל לפידות: 58,100.

<צבי רוט: האנשים האלה לא עוברים שום הכשרה.

<צבי רוט: הם מהווים 40% מסך כול הנפגעים.

<צבי רוט: הם לא יודעים מה זה ענף בניין, הם לא עוברים כל הכשרה, שום מבחן.

איילת נחמיאס ורבין: איזה אחוז הם מהווים?

<צבי רוט: הם מהווים בסביבות 40% מסך כול הנפגעים.

<צבי רוט: הם לא עוברים שום הכשרה, שום דבר.

<צבי רוט: העניין הנוסף הוא שאם את רוצה להכשיר תלמידים, עובדים בענף הבניין, אין איפה להכשיר אותם.

<צבי רוט: מכללות שעסקו, בתי ספר שעסקו בענף הבניין, נסגרו, אין מורים, אין איפה להכשיר.

<צבי רוט: הנושא האחרון שאני רוצה לדבר עליו קשור לקבלנים.

<צבי רוט: 85% מהנפגעים הם אנשים שעובדים בבניינים עד עשר קומות, הם נופלים מפיגומים בדרך כלל.

איילת נחמיאס ורבין: ברור.

<צבי רוט: הפיגומים במדינת ישראל זה קטסטרופה, חבל על הזמן.

<צבי רוט: אני אומר את זה אפרופו למכון התקנים, שהיה אמור להוציא תקן חדש.

<לאה ורון: אדוני יודע לומר כמה עובדים זרים מגיעים לתחום הבנייה במדינת ישראל?

<צבי רוט: עכשיו יגיעו 6,000.

<צבי רוט: גם ההדרכה שאנשים עוברים לכאורה היא הדרכה לא אמיתית.

<צבי רוט: אנשים עוברים הדרכה של שעה, שעתיים, מקבלים תעודה של עובד בגובה.

<צבי רוט: קראו לזה פעם ישראבלוף, אבל זה גם עובד היום.

איילת נחמיאס ורבין: צבי, אני מבקשת שתסכם.

<צבי רוט: אני מסכם מייד.

<צבי רוט: אני אומר, צריך למצוא איזשהו פתרון לעניין הזה של הכשרת הפלסטינים.

<צבי רוט: לפחות הכשרה בסיסית.

איילת נחמיאס ורבין: אני רוצה לברך אותך, אני חושבת שאתם עושים מלאכת קודש ואנחנו, הוועדה הזאת - אומנם הסמכות לעסוק בכל הנושאים של הכשרות ודברים כאלה זה של ועדת העבודה - אבל אנחנו נהיה בית לעניין הזה כי אנחנו רואים בזה חשיבות מאוד גדולה, ככל שאתה צריך.

איילת נחמיאס ורבין: יהודה כהן, מנכ"ל התאחדות קבלני השיפוצים.

איילת נחמיאס ורבין: בבקשה.

<יהודה כהן: בוקר טוב לכולם.

<יהודה כהן: קודם כול, התאחדות קבלני השיפוצים מברכת על הדיון הראשון שנערך פה בנושא הזה של ענף הבנייה, ובמיוחד שמועלה ענף השיפוצים.

<יהודה כהן: אני רוצה גם לברך פה במעמד הזה את משרד השיכון, את הרשם, את נתנאל ואת השר גלנט, את כולם, כי באמת דוחפים את כל הנושא הזה למיסוד ענף קבלני השיפוצים.

<יהודה כהן: עד עתה, איך אומרים, הכול היה שקוף, האנשים שקופים, לא רואים אותם.

<יהודה כהן: התאחדות קבלני השיפוצים קמה בערך בשנת 2000, הייתה אז מלי ישראלי.

<יהודה כהן: לא רצו לרשום אותנו, נאלצנו לפנות לבית המשפט העליון, ואהרון ברק פסק לתת סיווג לקבלני השיפוצים בשנת 2000 ומשהו.

<יהודה כהן: דהיינו, עד אז כל מי שרוצה נכנס לענף, עושה מה שהוא רוצה, מאז החלה להיות איזושהי תנועה של רישום קבלנים.

<יהודה כהן: הייתה מלי ישראלי, קידמה, רוני אחרי כן שיתק את כל המערכת, לא נתן - - -

איילת נחמיאס ורבין: ברשותך.

איילת נחמיאס ורבין: אני אמלא את מקומו של איתן כבל.

איילת נחמיאס ורבין: בלי מור"קים, לא מורשת קרב.

איילת נחמיאס ורבין: אני מכירה את הבעייתיות.

איילת נחמיאס ורבין: בוא נהיה תכליתיים.

<יהודה כהן: אנחנו כרגע פועלים למיסוד ענף קבלני השיפוצים כדי שקבלן שיפוצים שייכנס לתוך בית, תהיה לו תעודת קבלן שיפוצים, סיווג או 131 או 131/1, מה שציינו פה, ה-350.

<יהודה כהן: התקנה הזאת אמורה בימים הקרובים לצאת לפועל ואנחנו נערכים בעניין הזה גם בנושא של הכשרות, השתלמויות, לימודים, לא מחכים.

<יהודה כהן: לצערנו, מדינת ישראל לא דוחפת את הנושא הזה מספיק.

<יהודה כהן: אנחנו נערכים גם עם מכון התקנים, גם עם - - -

איילת נחמיאס ורבין: יהודה, כמה קבלני שיפוצים רשומים אצלכם בהתאחדות?

<יהודה כהן: כרגע רשומים כאלף.

<יהודה כהן: כיום, לפי הנתונים של הלמ"ס, קיימים כ-18,000 קבלני שיפוצים שפועלים בארץ.

איילת נחמיאס ורבין: שלא בהכרח עוברים דרך - - -

<יהודה כהן: כ-2,000 רשומים ברשם הקבלנים.

<יהודה כהן: פניתי לנתנאל לפידות ואנחנו כרגע עושים איזושהי תוכנית שתוך שלוש שנים – הצעתי לו תוכנית – נכניס את כל קבלני השיפוצים לרגולציה.

<יהודה כהן: הוא דווקא נענה בחיוב לנושא הזה, הוא נרתם לנושא הזה.

איילת נחמיאס ורבין: אני שמחה שיש ביניכם שיתוף פעולה.

<יהודה כהן: בנקודה הזאת אנחנו רוצים ממש לדחוף, שלא יהיה מצב שקבלני שיפוצים נכנסים למישהי – שתהיה בריאה, וראו את זה בכלבוטק או בכל התוכניות – עבודה 200,000 שקלים, קבלן השיפוצים לא יודע מה לעשות, הורס לה את הבית, משאיר אותה ככה והולך הביתה.

<יהודה כהן: אנחנו אתמול התבשרנו לדעתי בצורה לא נעימה, אבל אני מקווה שיהיה בסדר בהמשך.

<יהודה כהן: יזמנו הצעת חוק לנושא הזה, שקבלן שיפוצים שנכנס לבית חייב לתת שנה אחריות לעבודת קבלני השיפוצים.

<יהודה כהן: ועדת שרים דחתה את זה כרגע, אני לא מבין אבל אני מקווה שיתקנו את זה בהקדם.

איילת נחמיאס ורבין: במסגרת הפחתת הנטל הרגולטורי, אז באים ואומרים, אנחנו לא צריכים להעמיס רגולציה מהסוג הזה, ודווקא זאת רגולציה אולי מהסוג המבורך שכן היה צריך להביא אותה.

איילת נחמיאס ורבין: תתכנס לסיום בבקשה.

<יהודה כהן: אני אקצר.

<יהודה כהן: נטלי היועצת המשפטית תסביר בדיוק את כל הדברים.

<יהודה כהן: בבקשה.

איילת נחמיאס ורבין: לפני נטלי יש לנו עוד כמה מבקשי דיבור, היא תצטרך להמתין.

איילת נחמיאס ורבין: אני מבקשת, אין דבר כזה שמגוף אחד מדברים שני אנשים אלא אם כן הם נרשמים ומבקשים זכות דיבור.

איילת נחמיאס ורבין: נשלים את הסבב ואז אם יוותר זמן, גם נטלי תדבר.

איילת נחמיאס ורבין: משה אור חי, התאחדות קבלני מיזוג האוויר.

<משה אור חי שמואלי: שלום.

<משה אור חי שמואלי: אני נציג מהתאחדות קבלני מיזוג האוויר.

<משה אור חי שמואלי: כבוד יושבת-ראש הוועדה פתחה בעניין התאונות.

<משה אור חי שמואלי: אני אוסיף ואומר שזה נכון.

<משה אור חי שמואלי: בנושא מיזוג האוויר, לפי הרישום של כיבוי אש יש בישראל 12 בתים בחודש שנשרפים כתוצאה מהתקנה לקויה, מעבודה לקויה.

<משה אור חי שמואלי: אנחנו כהתאחדות רשומים בענף 100, שזה דבר שצריך בכלל לבחון אותו כי היסטורית אולי זה נכון, היום זה לא נכון.

<משה אור חי שמואלי: אנחנו צורכים כ-70% מהאנרגיה בישראל – 70% מהאנרגיה של ישראל צורך מיזוג האוויר – ואנחנו בסך הכול בתוך ענף הבנייה בין 10% ל-12%, זו העבודה שלנו בתוך ענף הבנייה.

<משה אור חי שמואלי: אנחנו תקועים בתוך ענף ה-100 וזה הופך אותנו לענף משנה.

<משה אור חי שמואלי: ולמה אני חותר?

<משה אור חי שמואלי: מגיעות היום חברות קבלניות שיש להן 100, ראשיות, והן מחליטות שהן גם חברות מיזוג אוויר – בלי מהנדס מיזוג אוויר, בלי הנדסאי, בלי שום רקע.

<משה אור חי שמואלי: הן מקבלות מתוקף החוק, הן עובדות היום, מכינות פרויקט של בניינים גדולים, והמהנדס שלהן הוא המהנדס של מיזוג האוויר בתוך הפרויקט.

<משה אור חי שמואלי: הם מביאים איזה חאפר מלמטה.

<משה אור חי שמואלי: אני, שהחברה שלי מעסיקה שלושה מהנדסים, שני הנדסאים, משלם הון תועפות כדי להיות חברה מסודרת ברשם הקבלנים, לעבוד לפי החוק.

<משה אור חי שמואלי: אותה חברה קבלנית, מתוקף זה שיושב בן אדם שהוא מהנדס תשתית בכלל, הוא מקבל אישור מיזוג אוויר, רשם הקבלנים.

<משה אור חי שמואלי: הוא לוקח חאפר עם טנדר ונותן לו שני שקלים שיבוא ויעשה את העבודה, והכל נופל עליו.

<משה אור חי שמואלי: פנינו לרשם הקבלנים ואני רוצה לשבח פה, אם אפשר, את אילן שהוא פתח בפנינו דלת, מה שהיה בפנינו סגור.

איילת נחמיאס ורבין: הפרוטוקול אוהב תשבחות.

<משה אור חי שמואלי: מה שהיה סגור בפנינו בעבר, אילן שמע, האזין, והזדהה אתנו.

איילת נחמיאס ורבין: מה היה סגור בפניכם בעבר?

<משה אור חי שמואלי: רשם הקבלנים.

<משה אור חי שמואלי: כל רשם קבלנים שנכנסנו אליו אמר כן, כן, כן, ונפנף אותנו כי היו לו אינטרסים שאנחנו נישאר בתוך ה-100.

<משה אור חי שמואלי: אנחנו לא צריכים להיות בתוך ה-100.

<משה אור חי שמואלי: ענף מיזוג האוויר הוא ענף שנוגע בפצצות כל יום.

<משה אור חי שמואלי: בינואר 2019 נכנס לפה גז שהוא נפיץ, גז שהוא פצצה - לך בבית, לכולנו בתים, ועזבו בתים, בתים זה עוד הבעיה הקטנה.

איילת נחמיאס ורבין: מפעלים, קניונים.

<משה אור חי שמואלי: מפעלים.

<משה אור חי שמואלי: נכנס גז שנקרא R-32, R-209, ו-1, 2, 3.

<משה אור חי שמואלי: אלה גזים שהם נפיצים, הם פצצות.

איילת נחמיאס ורבין: למה הם נכנסים בינואר 2019?

<משה אור חי שמואלי: הם נכנסים בעקבות השינוי.

<משה אור חי שמואלי: בוועידת פריז הוחלט לשנות - - -

איילת נחמיאס ורבין: בגלל הפחתת טביעת הרגל הפחמנית.

<משה אור חי שמואלי: בדיוק.

איילת נחמיאס ורבין: זאת אומרת, יהיה לנו אקלים יותר טוב, אנחנו מטפלים - -

<משה אור חי שמואלי: אבל יהיו לנו פצצות בבית.

איילת נחמיאס ורבין: - - אבל יהיו לנו פצצות בבית.

איילת נחמיאס ורבין: נשמע הגיוני סך הכול.

<משה אור חי שמואלי: אין לנו הסדרה בענף הזה.

<משה אור חי שמואלי: אנחנו בצד.

איילת נחמיאס ורבין: אני רוצה להבין.

איילת נחמיאס ורבין: ישראל מדינה חמה, אנחנו כולנו עסוקים במזגנים שלנו, אבל זה סוג הגזים שישתמשו בהם בכל מדינות העולם שמחויבות לוועידת פריז?

<משה אור חי שמואלי: בכל העולם.

<משה אור חי שמואלי: אירופה היום זה גז 32, שהוא גז נפיץ, גז מסוכן וגז רעיל, ואין לו ריח.

<משה אור חי שמואלי: המסוכן בזה שאין לו ריח.

<משה אור חי שמואלי: היום עוד יש ריח בגפ"מ, אצלנו אין ריח.

<משה אור חי שמואלי: והבעיה, צריך לדעת – הוא גם עומד בלחצים, הוא פי 6 יותר בלחצים שלו, ה-PSI שלו גבוה פי 6 מלחץ של גז רגיל.

<משה אור חי שמואלי: זאת אומרת, מגיע היום, אותו טכנאי שהוא לא מוסדר, שלא קיבל רישיון, נוגע בגז, הפיצוץ שלו יכול למוטט בניין.

איילת נחמיאס ורבין: אני מוכרחה להעיר – זה ממש לא בשולי הדברים אז אני לא אגיד בשולי הדברים – אבל מה שמוצף כאן, אילן, זה עניין שאני לא יודעת איך ואם אפשר לטפל בו, זה עניין ככה בצדי הדברים אבל זה לדעתי חייב להאיץ את התהליך של הטיפול בנושא קבלני מיזוג האוויר.

איילת נחמיאס ורבין: אם אנחנו באמת הולכים לעולם – ואני מבינה שאתה באמת פתחת את דלתך לעניין של קבלני מיזוג האוויר - -

<משה אור חי שמואלי: פתח, ועוד איך.

איילת נחמיאס ורבין: - - אני חושבת שזה משהו שצריך לייצר תוכנית עבודה ולהידרש לו בצורה מאוד מאוד רצינית, כי אני אומרת את האמת, אני ממש לא הייתי ערה לנושא של הגזים המסוכנים האלה שייכנסו עכשיו לכל בית, ולכן צריך לראות מה עושים בעניין הזה כי זה חייב להאיץ את העבודה של הסיווג שלהם וגם של הפיקוח של מי שעובד בנושא.

איילת נחמיאס ורבין: ואני לא מתייחסת אליהם כגילדה.

איילת נחמיאס ורבין: באופן כללי, ההתייחסות שלי לכל התחום הזה היא קצת פחות גילדאית, מהרבה הרבה הרבה סיבות, כי את הגילדות אנחנו מכירים.

איילת נחמיאס ורבין: ולכן, סליחה שאני אומרת, אני לא מתרשמת שמישהו פה נורא נורא רוצה להגן על המקצוע שלו כמו שהוא רוצה להגן על המקצועיות של המקצוע שלו, ולכן אני דרוכה בעניין הזה.

איילת נחמיאס ורבין: את רוצה להעיר הערה?

<מרב תורג'מן: זה לא מופיע כאן תחת ענפי המשנה.

איילת נחמיאס ורבין: לא.

איילת נחמיאס ורבין: הוא אמר שזה ב-100.

<משה אור חי שמואלי: אנחנו ענפי משנה.

<משה אור חי שמואלי: אנחנו 170, 171 ו-172.

<מרב תורג'מן: ענף איזה מספר?

<נתנאל לפידות: בחדש זה 170.

<קריאה: זה מאחד את 170 ו-172 הישנים.

<משה אור חי שמואלי: עוד לא ביטלו.

<משה אור חי שמואלי: רוצים לבטל.

<מרב תורג'מן: מאחדים, הבנתי.

<מרב תורג'מן: 172 – מתקני קירור?

<קריאה: מאחדים את זה לאחד.

<משה אור חי שמואלי: אנחנו רוצים לברך על האיחוד הזה כי זה איחוד חשוב מאוד.

<משה אור חי שמואלי: הנושא של ההסקה בישראל היום הולך ומתפתח.

<משה אור חי שמואלי: היום יותר ויותר בתים הולכים לכיוון - - -

איילת נחמיאס ורבין: הסקה.

<משה אור חי שמואלי: הסקה.

<משה אור חי שמואלי: הולכים ומתפתחים לכיוון מערכות מיזוג אוויר.

<משה אור חי שמואלי: משאבות החום הולכות ומחממות את הבית יותר מבחינת יעילות אנרגטית.

<משה אור חי שמואלי: זה נושא שאף אחד בישראל, חוץ מהתאחדות קבלני מיזוג האוויר, לא עושה הכשרות, אין הכשרות לנושא הזה.

<משה אור חי שמואלי: עוד דבר אחד קטן ואני מסיים את דבריי.

<משה אור חי שמואלי: הבניין הזה שאנחנו יושבים פה היום, מתחזקת אותו חברת בניין קבלנית שהיא מעסיקה קבלני משנה שהם לא קבלנים רשומים, חלקם לא קבלנים רשומים והם מטפלים לכם במערכות מיזוג האוויר בבניין הזה.

<אליהו מתתיהו: בגלל זה יש פה דלי באמצע חדר הוועדה.

<משה אור חי שמואלי: אני רוצה להבהיר את הבעיה פה.

<משה אור חי שמואלי: יש פה בעיה שמדינת ישראל לא אוכפת את נושא הרישוי.

איילת נחמיאס ורבין: מר אור חי, יש לי בקשה אליך.

איילת נחמיאס ורבין: קודם כול, לפעמים זה קורה בכנסת והרבה פעמים גם בתום לב.

איילת נחמיאס ורבין: אני מבקשת ממך שתעביר אלינו לוועדה מכתב מסודר בעניין הזה, אנחנו נעביר את זה למנכ"ל הכנסת.

איילת נחמיאס ורבין: למרות שיש כמה אנשים בחוץ שאולי היו רוצים שלבניין הזה יקרה משהו, על יושביו, יש פה גם כמה אנשים טובים כמו מנהלות הוועדה והיועצת המשפטית שהם לא נבחרי ציבור כמוני, אז להם מגיע לחזור הביתה בשלום.

איילת נחמיאס ורבין: תודה רבה לך, הארת את עינינו בהחלט.

איילת נחמיאס ורבין: מהנדס אלון שמש, מנהל מכללה, בבקשה.

איילת נחמיאס ורבין: ותחזור להערה שלך בנושא הרישום.

איילת נחמיאס ורבין: באיזו מכללה מדובר?

<אלון שמש: בוקר טוב לכולם.

<אלון שמש: מכללה פרטית בשם "הנדסה בגובה", אני בעצמי מהנדס.

<אלון שמש: אנחנו מעבירים הכשרות שנדרשות על-פי הרגולציה בארץ.

<אלון שמש: כמו שנאמר כאן, יש הרבה מאוד מקצועות בענף הבניין, מתוכם רק ארבעה מקצועות כתובים בחקיקה: מנהלי עבודה, חשמלאים, מנופאים, וגובה.

<אלון שמש: פרט לחשמל, "הנדסה בגובה" עוסקת בכל יתר המקצועות.

<אלון שמש: אני אנסה לפרט את התהליך ותוך כדי גם את הבעיות.

<אלון שמש: אני חייב לציין שמסמכים כאלה העברתי לכל הגורמים לא פעם ולא פעמיים.

<אלון שמש: דבר ראשון, הנושא הזה נופל בין כמה משרדי ממשלה.

<אלון שמש: יש את משרד השיכון, משרד האוצר היום, ומשרד העבודה, שהחליף את השמות שלו כמה פעמים בזמן האחרון.

איילת נחמיאס ורבין: זה לא חדש.

<אלון שמש: כולל שרים.

<אלון שמש: בעיה ראשונה.

<אלון שמש: בעיה שנייה, בתוך משרד העבודה מדובר על שני אגפים שלא מדברים ולא מתקשרים אחד עם השני – האחד זה אגף להכשרה מקצועית והשני זה אגף הפיקוח על העבודה.

<אלון שמש: באופן מסודר, כמו שקראת למדינה שלנו הממלכה, האגף להכשרה מקצועית היה צריך לדאוג לכל סוגי ההכשרות.

איילת נחמיאס ורבין: אילן, אני ממש מבקשת שתפסיקו עם זה.

איילת נחמיאס ורבין: אני גם מצפה לקשב כמו שהקשיבו לכם, וגם אני חושבת שעניינית אלה דברים חשובים.

<לאה ורון: נאמרים פה דברים מאוד קשים.

<אלון שמש: אני צריך עשר דקות.

איילת נחמיאס ורבין: אתה לא תקבל עשר דקות, אתה תקבל בדיוק שלוש.

איילת נחמיאס ורבין: זה מה שעומד לרשות הוועדה.

איילת נחמיאס ורבין: תודה.

<אלון שמש: תודה.

<אלון שמש: מתוך שני האגפים האלה, מי שאחראי להכשרות ולהדרכות זה האגף להכשרה מקצועית, שלא עושה יותר מדי בשביל להוציא הדרכות לפועל.

<אלון שמש: ולהיפך.

<אלון שמש: בתור מכללות – ויושבים כאן עוד מנהלי מכללות אחרים, גם אורט וגם רופין – אין לנו אגודה או קבוצה, ולכן אני אנסה להגיד את הדברים.

איילת נחמיאס ורבין: בוא תיכנס לעניין.

איילת נחמיאס ורבין: אנחנו הבנו.

איילת נחמיאס ורבין: בעיה אחת היא חוסר התקשורת בין משרדי הממשלה.

איילת נחמיאס ורבין: אחרי כן חוסר תקשורת במשרד העבודה.

<אלון שמש: בתוך שני האגפים.

<אלון שמש: ודוגמה.

<אלון שמש: כל הקורסים האלה, שזה לא הרבה, שהם מפוקחים – ביניהם מנהלי עבודה, מנופאים וגובה – הם קורסים שמתחילים בוועדת קבלה.

<אלון שמש: קודם כול, השיטה היא כזאת שהרגולציה חלה על בתי-הספר.

<אלון שמש: למדינה אין בתי-ספר היום, כל בתי-הספר הם פרטיים.

<אלון שמש: אנחנו חיים את הרגולציה ונמצאים תחת פיקוח.

<אלון שמש: הפיקוח מתחיל בוועדת קבלה, ממשיך הלאה בתאריך פתיחה שאנחנו מבקשים לקורס, ולאחר מכן מבחנים.

<אלון שמש: מבחנים נקבעים כמו מבחני בגרות בתאריכים מסוימים בשנה, בין פעמיים בשנה לארבע פעמים בשנה.

<אלון שמש: אם שמעת את צבי קודם, הוא תיאר סיטואציה מסוימת ואני אתאר סיטואציה אחרת כי אין לי הרבה זמן.

<אלון שמש: מי שרוצה להיות מנהל עבודה, מנופאי, צריך לעמוד בכמה וכמה דרישות קבלה.

<אלון שמש: בשביל זה הוא מפסיד ימי עבודה, הולך לבדיקות פסיכוטכניות, הולך למבדקים, משלים סטאז' וניסיון, מביא ניירת מהבית, וכן הלאה.

איילת נחמיאס ורבין: ואחר כך בונה מרפסת שנופלת.

איילת נחמיאס ורבין: סליחה.

<אלון שמש: לא קשור, סליחה.

איילת נחמיאס ורבין: לא.

איילת נחמיאס ורבין: נכון.

<אלון שמש: דרך אגב, מבלבלים המון את הנושא של בטיחות בעבודה ואיכות הבנייה, אין קשר ביניהם.

איילת נחמיאס ורבין: לא, זה נכון.

<אלון שמש: סליחה, גברתי.

איילת נחמיאס ורבין: צודק.

<אלון שמש: זה דבר אחד.

<אלון שמש: ואז, תוך כדי, אנחנו מזמינים ועדת קבלה, אנחנו אלה שאומרים את קולנו אבל בעצם גם משמיעים את קולם של האנשים שכרגע רוצים להיכנס לענף הבניין אבל אין מי שישמיע את קולם.

<אלון שמש: ועדת הקבלה מתבטלת כי אין דלק, אין מי שיגיע לוועדת הקבלה, או ששני האגפים האלה לא סגרו ביניהם תאריך, או שבאותו בוקר כשאנשים כבר אצלי במכללה אומרים להם: לא, המפקח לא יגיע.

<אלון שמש: ככה נראית המדינה.

<אלון שמש: דבר שני, תוך כדי תהליך, אם ועדת הקבלה נדחית – ואני בניתי או מישהו אחר מהמכללות האחרות, לא רק אני – בניתי את המסלול בצורה מסודרת - -

איילת נחמיאס ורבין: ברור.

<אלון שמש: - - ואני אומר להם, הקורס ייפתח בתאריך מסוים, לפי תאריך הבחינה, והקורס לא נפתח בתאריך הזה, תאריך הבחינה הלך.

<אלון שמש: בואי נגיע לסוף התהליך.

<אלון שמש: בסוף התהליך האנשים האלה נבחנים.

<אלון שמש: נניח שהגיעו לתאריך הבחינה הראשונה, מגיעים לבחינה והאגף להכשרה מקצועית אומר: סליחה, טעינו, אומנם מדובר והזמנתם בחינה למנהלי עבודה – והם יודעים איזה קורס מתנהל בכל מכללה – טעינו, הוציאו מהכספת את הבחינה של חשמל, כולם הביתה.

איילת נחמיאס ורבין: חבר הכנסת חאג' יחיא, איפה היית עד עכשיו?

איילת נחמיאס ורבין: הייתי זקוקה לך.

איילת נחמיאס ורבין: יש לנו כאן מהנדס.

עבד אל חכים חאג' יחיא: הייתי בפקק 53 דקות כדי לעבור פחות מחמישה קילומטר.

איילת נחמיאס ורבין: זה מהנדסי תחבורה, עכשיו אנחנו במהנדסי בניין.

<לאה ורון: מהנדס פעמיים וגם מודד מוסמך.

איילת נחמיאס ורבין: תמשיך.

איילת נחמיאס ורבין: סליחה.

<אלון שמש: זה דבר ראשון.

<אלון שמש: זה לא קורה בכל קורס אבל הדברים האלה קורים.

<אלון שמש: אנשים מקבלים תוצאה, כולם בין 10 ל-20, אני מתקשר לבדוק מה קרה, אומרים לי: הפעם זה היה מבחן אמריקאי, במבחן האמריקאי יש לנו סורק שבודק את התוצאות של הבחינה, ומי שהכניסה את הדפים לסורק הכניסה אותם הפוך.

איילת נחמיאס ורבין: אתה צוחק עלי.

<אלון שמש: אני לא צוחק בכלל.

איילת נחמיאס ורבין: לא יכול להיות שלא.

איילת נחמיאס ורבין: זה לא אמיתי.

איילת נחמיאס ורבין: בסדר, הכניסה את זה הפוך.

איילת נחמיאס ורבין: הבינו שהכניסה את זה הפוך, סובבו.

איילת נחמיאס ורבין: ו-?

<אלון שמש: לא.

<אלון שמש: עד שאני לא פניתי ואמרתי – חבר'ה, לא בוער לכם בעיניים - -

איילת נחמיאס ורבין: אה, לא יודעים.

איילת נחמיאס ורבין: הבנתי.

<אלון שמש: - - שקבוצה שלמה, לא ייתכן שלמדה שנה וחצי - - -

<קריאות: - - -

איילת נחמיאס ורבין: זה לא הולך ככה בזכות דיבור בוועדה הזאת.

איילת נחמיאס ורבין: יש לי כללים.

איילת נחמיאס ורבין: גם אם איתן כבל לא פה, הכללים הם הכללים של איתן כבל.

איילת נחמיאס ורבין: מי שרוצה לדבר, שיעביר לנו פתק.

<אלון שמש: זה הולך כך.

<אלון שמש: אני מתקשר לומר: חברים, לא יכול להיות, שימו לב.

<אלון שמש: התוצאות הן בין 10 ל-20 בקבוצה של כיתה שלמה שלמדה שנה וחצי, עברה ועדת קבלה, עברו מבחני ביניים והם מקבלים בין 10 ל-20, כל הקבוצה?

<אלון שמש: זה לא מאיר נורה אדומה?

<אלון שמש: אה, כן, לא שמנו לב, עכשיו אנחנו נבדוק.

<אלון שמש: שלושה שבועות עד קבלת התוצאה, ואז מה שקורה שתאריך הבחינה הבא הלך.

איילת נחמיאס ורבין: משרד העבודה לא הגיע, אני מבינה.

<אלון שמש: חבל מאוד.

<יהודה כהן: זה לא מעניין אותם.

איילת נחמיאס ורבין: מנהלת הוועדה היקרה, אני רוצה שאנחנו נעביר מכתב זועם, זועף, כועס, למשרד העבודה, שלא הבין את הקריטיות של הנושא הזה – תעזבו שנייה את התקנות, המטרה שלי הייתה להגיע לתקנות היום, אני לא יודעת אם אנחנו נגיע אליהן.

איילת נחמיאס ורבין: הכוונה שלי הייתה להגיע לתקנות.

איילת נחמיאס ורבין: אני אומרת בפניכם את האמת, אני פשוט חושבת שיש פה סיטואציה הזויה.

איילת נחמיאס ורבין: אחר כך אנחנו שואלים את עצמנו למה צריך להביא עובדים מסין.

איילת נחמיאס ורבין: מה הפלא?

איילת נחמיאס ורבין: כי לצבי רוט לא עוזרים לעשות את מה שהוא עושה בעובדי בנייה ישראלים ולמכללות לא עוזרים כדי שאנשים יעברו את המבחנים, ואין כתובת במשרדי הממשלה, והפסיכיאטר הממשלתי עסוק באנשים אחרים במקום להיות עסוק במשרדי הממשלה ובמערכות היחסים ביניהם.

איילת נחמיאס ורבין: זה פשוט לא יכול להיות, באמת שזה לא יכול להיות.

איילת נחמיאס ורבין: והלוואי, אגב, הלוואי שזה היה קורה לי בדיון אחד.

איילת נחמיאס ורבין: אין דיון שאני לא רואה את זה, אין דיון.

איילת נחמיאס ורבין: משרדי הממשלה לא מדברים ביניהם ואחר כך הם גם לא מגיעים לכנסת כי לא חשוב להגיע לכנסת.

איילת נחמיאס ורבין: כי מה הכנסת עושה בסך הכול?

איילת נחמיאס ורבין: בואו נשים פה R-32 ונגמר הסיפור.

איילת נחמיאס ורבין: באמת, אני ככה מרגישה.

<קריאה: תפסת מהר.

איילת נחמיאס ורבין: סליחה, יש שיאמרו שאני תופסת מהר, כן.

<אלון שמש: משפט אחד על כל מקצוע כדי שנבין.

<אלון שמש: גם קרו דברים בשנתיים האחרונות, ייאמר לזכות המשרדים, כנראה שגם בעקבות הצעקות שלנו, למזלנו.

<אלון שמש: בתחום מנהלי העבודה המסלול היה מאוד מאוד קשה, הוא מסלול מפרך.

<אלון שמש: הוא בעצם הכתיב דרך שבה רק מי שנשאר בענף הבניין וכבר נתקע שם, יכול היה להיות מנהל עבודה.

<אלון שמש: מי שנתקע, עם כל הכבוד, בענף הבניין, היה לו קשה מאוד לעבור את ועדת הקבלה ואת המבחנים, וצריך לזכור שמשרד העבודה העלה את הציון ל-70.

<אלון שמש: ציון 70 במנהלי עבודה.

<אלון שמש: כמתחילים, מי שהגיע לענף הבניין כי לא מצא שום דבר אחר, זה מאוד מאוד קשה.

איילת נחמיאס ורבין: תרשה לי.

איילת נחמיאס ורבין: הנה משהו שהכנסת לא תמצא לנכון אני מעריכה להתערב, עם כל הכבוד, בשביל זה יש אנשי מקצוע.

איילת נחמיאס ורבין: כן 70, לא 70, אני לא יודעת.

איילת נחמיאס ורבין: יכול להיות שצריך 70, יכול להיות שצריך 80.

איילת נחמיאס ורבין: אני מבינה מה אתה מנסה לומר לי, אבל זה עניין מקצועי.

<אלון שמש: לא, זה בסדר.

<אלון שמש: כשמדברים על בטיחות וחיי אדם זה בסדר גמור.

<אלון שמש: בתחום המנופאים.

איילת נחמיאס ורבין: אלון, תרשה לי לאפשר גם לאחרים.

<אלון שמש: אני אלך ישר לתחום הגובה.

<אלון שמש: בתחום הגובה, ששם רוב התאונות, הברדק חוגג מכיוון שהשיטה שהמדינה הכתיבה בזמנו כשהתקנה יצאה בשנת 2007 הייתה – בתי ספר מלמדים מדריכים, ביניהם גם מנהלי עבודה, המדריכים מכשירים את העובדים.

<אלון שמש: הבעיה היא שעל אותם מדריכים שמסתובבים בשטח, משהו כמו 3,000 כאלה, אין שום פיקוח.

<אלון שמש: אני לדוגמה בתור בית ספר אמור לדווח למשרד העבודה לפני כל פתיחת קורס מי המדריכים, וגם בסגירה מי האנשים שעברו את ההדרכה.

<אלון שמש: אותם מדריכים שהם בשטח, לא צריכים לעשות שום - - -

איילת נחמיאס ורבין: אני פותחת סוגריים למשרד השיכון, יש לי שאלה אליכם.

איילת נחמיאס ורבין: סליחה, זה בעצם למשרד העבודה, אבל אולי אתה תדע לענות לי, נתנאל.

איילת נחמיאס ורבין: יש דיווח על מה שנקרא כמעט תאונות?

<נתנאל לפידות: יש דיווח על הרוגים ופצועים.

איילת נחמיאס ורבין: פצועים מרמה בינונית ומעלה, זאת אומרת פצוע קל זה שטויות – סליחה על הציניות.

<נתנאל לפידות: אנשים שנפל עליהם משהו, זאת אומרת חפץ קהה.

<משה אור חי שמואלי: בבניין, נופל עליך חפץ קהה, אתה כבר לא פצוע קל.

<קריאה: אני אומר, זה המעקב שיש.

איילת נחמיאס ורבין: הנושא של כמעט תאונות הוא בנשמתי, יש לי מספיק ניסיון בנושא בטיחות בעבודה.

איילת נחמיאס ורבין: בבקשה.

<נחמיה שניידר: חמי שניידר, אורט סינגלובסקי.

<נחמיה שניידר: גברתי היושבת-ראש, ביקשנו לשנות את בחינות ההסמכה למנהלי עבודה.

<נחמיה שניידר: חלק מהבחינות שהיו נהוגות עד היום בכלל נכתבו בשנות השבעים.

<נחמיה שניידר: כל התקנים השתנו משנות השבעים.

<נחמיה שניידר: מי שבודק את הבחינות, אין לו שום רקע בבניין, הוא לא יודע בניין.

איילת נחמיאס ורבין: מדהים.

<נחמיה שניידר: וכותב תשובות שאני לא יודע מאיפה הוא לקח אותן.

<נחמיה שניידר: גם השאלות.

איילת נחמיאס ורבין: לא אמרתם לי שבדקתם את הרלוונטיות של המבחנים?

<קריאות: לא, זה משהו אחר.

איילת נחמיאס ורבין: אוקיי.

איילת נחמיאס ורבין: לא מנהלי עבודה אלא שיפוצים.

<נתנאל לפידות: לא, אני רוצה לעשות לך סדר.

איילת נחמיאס ורבין: תן לו לסיים ואז תעשה לי סדר.

איילת נחמיאס ורבין: אם טעיתי, אני לוקחת את זה חזרה.

<נחמיה שניידר: כמו שאלון אמר, בסוף ניגשים לבחינה אחרי שבדקנו אותם ואנחנו בטוחים שהם יודעים לעבור את הבחינות כי הכשרנו אותם לזה, הם מגיעים עם תוצאות כמו שאלון הזכיר קודם.

<נחמיה שניידר: אצלנו התוצאות הן קצת יותר טובות אבל שוב, עדיין לא מתקרבות לשום רף הגיוני.

איילת נחמיאס ורבין: אני מבקשת שעל זה לא נתעכב, ברשותך, על נושא התוצאה.

איילת נחמיאס ורבין: זה לא בלתי חשוב אבל זה עניין מקצועי פר אקסלנס.

<נחמיה שניידר: דבר נוסף, בתור מתנדב באיחוד הצלה הרבה מאוד שנים - -

איילת נחמיאס ורבין: יישר כוח.

<נחמיה שניידר: - - אני אגיד לכם שרוב התאונות בענף הבנייה בכלל לא נרשמות מפני שהתקנה אומרת שעובד, רק אם הוא נעדר מעל שלושה ימים ואם זה נרשם באמת, אז זה ידווח.

<נחמיה שניידר: ברוב המקרים הבודקים מגיעים לאתרי הבנייה רק כשיש פצועים קשה או הרוגים.

<נחמיה שניידר: לרוב אני לא רואה אותם או שאני רואה אותם כשאני בא לטפל בפצועים.

איילת נחמיאס ורבין: הוועדה תתייחס לנושא התאונות וכמעט תאונות.

איילת נחמיאס ורבין: חבר הכנסת חאג' יחיא, אני רק אתן לנתנאל להסביר משהו בעניין המבחנים של מנהלי עבודה לעומת המבחנים שמעבירים במכון התקנים כרגע באופן התנדבותי.

עבד אל חכים חאג' יחיא: מה התפקיד שלך?

<נתנאל לפידות: מנהל אגף בכיר, תכנון אסטרטגי ומדיניות במשרד השיכון.

<נתנאל לפידות: בענף הבניין כל ההכשרות שמבוצעות הן תחת משרד העבודה, ככה זה בכלל בממשלה.

<נתנאל לפידות: ההסמכות של קבלנים נמצאות במשרד השיכון היום, זה מה שרשם הקבלנים תיאר ומבוצע באמצעות מכון התקנים.

<נתנאל לפידות: יתר ההסמכות נמצאות במשרד העבודה, זאת אומרת גם מנהלי עבודה, גם פועלים, כולם שם.

איילת נחמיאס ורבין: אני מבינה.

איילת נחמיאס ורבין: אוקיי, זה באמת דורש התייחסות, הנושא של רלוונטיות המבחנים כן דורש התייחסות למשרד העבודה במסגרת המחאה הכוללת על היעדרותה מהוועדה החשובה הזאת, אנחנו נצטרך להתייחס גם לנושא הטענה שהעלה חמי.

איילת נחמיאס ורבין: חבר הכנסת חאג' יחיא, בבקשה.

עבד אל חכים חאג' יחיא: אני אתחיל בזה שבהשכלה שלי אני מהנדס, אני יושב-ראש ועדת משנה בוועדת העבודה והרווחה שמטפלת בתאונות עבודה בבניין, אני אחד משלושה שיזמנו והגשנו והחוק שלנו אושר לגבי סגירת אתרי בנייה עקב תאונות עבודה שיש בהן מוות או פצוע קשה.

עבד אל חכים חאג' יחיא: אני גם ביקרתי במכללות להנדסאים, ישבתי עם אחד המנהלים.

עבד אל חכים חאג' יחיא: יש בעיה קודם כול עם הכשרת הנדסאים.

עבד אל חכים חאג' יחיא: העניין של בטיחות בעבודה – ראיתי את הסילבוס, ממש כמעט ולא נוגעים.

עבד אל חכים חאג' יחיא: הסילבוס עצמו, צריך שיעבור שינוי.

עבד אל חכים חאג' יחיא: מנהלי עבודה – ביקרנו בהרבה אתרים, בהרבה.

עבד אל חכים חאג' יחיא: יש אתרים שנסגרו עקב הביקור שלנו, אני אומר לכם.

עבד אל חכים חאג' יחיא: יש אתרי בנייה שנסגרו כי הגענו.

עבד אל חכים חאג' יחיא: באחד המקרים, אחד המנופים היה משנות השבעים, אין לו טסט.

<קריאה: יש הרבה כאלה.

עבד אל חכים חאג' יחיא: הגענו למצב שהתעודה של מפעיל המנוף נמצאת בתיק, ומי שעל המנוף למעלה זה מישהו אחר, אדם אחר לגמרי.

איילת נחמיאס ורבין: מדהים.

עבד אל חכים חאג' יחיא: אני אומר לכם, לא שסיפרו לי, אני מדבר על ביקורים שאני בעצמי ביצעתי.

עבד אל חכים חאג' יחיא: מנהלי עבודה לא יכולים, אין מצב שהם יכולים להשתלט על פרויקטים גדולים, אין מצב, כי הוא צריך להכין את התרשים, את סדר העבודה, מתי צריך לגמור – גם קבלני המשנה, עם החומרים, עם הכול – אבל הזמן שלו לבטיחות בעבודה הוא כמעט אפס.

<נתנאל לפידות: אנחנו תומכים בזה.

עבד אל חכים חאג' יחיא: זה אחד.

עבד אל חכים חאג' יחיא: אני לא אדבר על הצעת החוק – יש לי הצעת חוק שהצגתי אותה ועדיין לא הצביעו עליה.

איילת נחמיאס ורבין: אנחנו מתחילים אבל להבין הרבה יותר טוב למה הדברים נראים ככה, אני מודה.

עבד אל חכים חאג' יחיא: יש לנו את העניין של מנהלי עבודה.

עבד אל חכים חאג' יחיא: מנהלי עבודה – היה מישהו שהגיע אלי לוועדה וכמעט בכה.

עבד אל חכים חאג' יחיא: הוא אומר, אני כבר יותר מ-25 שנים עובד בענף, אני מנהל עבודה.

עבד אל חכים חאג' יחיא: עברתי את הקורס, אני חלש במתמטיקה, אני לא יכול לעבור את חישובי הכמויות.

עבד אל חכים חאג' יחיא: אני מדבר על הבחינות עכשיו.

עבד אל חכים חאג' יחיא: אני לא צריך לעשות חישובי כמויות, יש מהנדסים שמכינים את חישובי הכמויות.

עבד אל חכים חאג' יחיא: למה אני צריך להיות תקוע ולא לעבור את הבחינה כי אני לא טוב בחישובי כמויות?

איילת נחמיאס ורבין: ברור.

<נתנאל לפידות: הבחינה של מנהל עבודה או של הקבלן?

עבד אל חכים חאג' יחיא: הקבלן הרשום, וזה אצלכם.

עבד אל חכים חאג' יחיא: עד היום לא נשלל הרישום של קבלן רשום בגלל רשלנות - -

איילת נחמיאס ורבין: נכון.

עבד אל חכים חאג' יחיא: - - ואצלו נפטרו אנשים באתרים שלו.

עבד אל חכים חאג' יחיא: אף אחד, עד היום.

איילת נחמיאס ורבין: חבר הכנסת חאג' יחיא, אנחנו יודעים אם יש קבלן רשום שנהרגו אצלו יותר מעובד אחד?

<קריאה: בטח שיש.

עבד אל חכים חאג' יחיא: אנחנו יודעים.

עבד אל חכים חאג' יחיא: רק כשאנחנו התערבנו, התחילו לתקשר בין מינהל הבטיחות לבין רשם הקבלנים, כך שיודיעו להם.

עבד אל חכים חאג' יחיא: אפילו הם לא מעדכנים אותם שבאתרים שלהם נהרגים אנשים, אצל רשם הקבלנים לא מקבלים עדכון.

עבד אל חכים חאג' יחיא: זה אחד.

איילת נחמיאס ורבין: כן.

איילת נחמיאס ורבין: הוועדה תתייחס לזה בסיכום.

עבד אל חכים חאג' יחיא: שניים, גם הבחינות – ובמיוחד, אני גם שלחתי למשרדי הממשלה איפה שצריך גם את העניין של השיפוצים.

איילת נחמיאס ורבין: הייתה פה הערה בנושא הפיגומים, שהפיגומים בארץ הם מאוד בעייתיים.

איילת נחמיאס ורבין: אתם בודקים את הנושא הזה במסגרת ועדת המשנה?

עבד אל חכים חאג' יחיא: כבר היו שני דיונים על הפיגומים.

עבד אל חכים חאג' יחיא: אני אתייחס לזה.

איילת נחמיאס ורבין: ממש בקצרה אם לא אכפת לך.

איילת נחמיאס ורבין: הנושא מאוד חשוב, חבר הכנסת חאג' יחיא.

עבד אל חכים חאג' יחיא: בקצרה.

עבד אל חכים חאג' יחיא: שלוש שנים לא העבירו בחינות לקבלני שיפוצים.

איילת נחמיאס ורבין: שנתיים, לפי מה שנאמר.

עבד אל חכים חאג' יחיא: שנתיים, אתם אומרים.

<יצחק איצקוביץ: מ-2014.

איילת נחמיאס ורבין: זה שלוש שנים, כן.

עבד אל חכים חאג' יחיא: שלוש שנים, אני אומר לכם.

עבד אל חכים חאג' יחיא: בקשר לפיגומים, אנחנו עם התקן משנות העשרים.

עבד אל חכים חאג' יחיא: ב-2014 הביאו את התקנים האירופאיים.

עבד אל חכים חאג' יחיא: התקנים האלה עדיין באנגלית ואני אפילו אמרתי את זה בתקשורת – מדינה תוך שלוש שנים לא מצליחה לתרגם תקן.

איילת נחמיאס ורבין: אין דוברי אנגלית.

איילת נחמיאס ורבין: גם לא גרמנית.

עבד אל חכים חאג' יחיא: התקן הוא וולונטרי.

עבד אל חכים חאג' יחיא: את יודעת מה ענו לי?

עבד אל חכים חאג' יחיא: זה לא מיועד לקבלנים, זה מיועד למהנדסים, זו אחת התשובות שהן מגוחכות.

עבד אל חכים חאג' יחיא: בקשר לתקן אני אמור לשבת בימים הקרובים עם השר אלי כהן כי יש לו את הסמכות להכריז על התקן הזה.

איילת נחמיאס ורבין: כן, נכון.

עבד אל חכים חאג' יחיא: אם מישהו גם יוכל, כי ההכרזה על התקן הזה תהפוך אותו מחייבת.

איילת נחמיאס ורבין: נכון.

איילת נחמיאס ורבין: כתקן רשמי.

עבד אל חכים חאג' יחיא: ולא רק זה.

עבד אל חכים חאג' יחיא: המדינה מוכנה לסבסד – זה גם היה באחת הישיבות – חלק מההבדל בעלויות של הפיגום הזה כי הפיגום הזה יותר תקני, יותר בטוח וגם יש לו את העלויות הנוספות.

עבד אל חכים חאג' יחיא: לכן, ההסתכלות הזאת דרך הגרוש, הברומטר של שר הכלכלה כמה מכרו ואם המדד של הנדל"ן לא עלה, ירד, אך ורק על זה מסתכלים, אפילו אם זה אופטית וזה לא נכון לפעמים, ואנחנו יודעים שהשמאי הממשלתי והשמאי האחר, ופה אנחנו תקועים בזה.

עבד אל חכים חאג' יחיא: החוק שלי בא להגיד – בפרויקטים גדולים שבהם מעל 30, אפילו התפשרתי על 40 יחידות דיור, 4,000 מ"ר, יהיה ממונה בטיחות בנוסף למנהל עבודה והוא יעסוק אך ורק בבטיחות, וזה המקצוע היחידי שצריך לעסוק בו.

איילת נחמיאס ורבין: עשו את זה במפעלים.

איילת נחמיאס ורבין: בבניינים לא עושים את זה, זה פשוט מדהים.

עבד אל חכים חאג' יחיא: הם לא רוצים כי זה עלול לייקר את הדירה.

עבד אל חכים חאג' יחיא: אבל, 35,000 לעבירה, שמתחיל מינואר - -

איילת נחמיאס ורבין: זה כן.

עבד אל חכים חאג' יחיא: - - הם חושבים שהקבלן ישלם מהכיס שלו ולא יטיל את זה.

איילת נחמיאס ורבין: על הביטוח.

עבד אל חכים חאג' יחיא: לא.

עבד אל חכים חאג' יחיא: על המחיר של הדירה.

איילת נחמיאס ורבין: גם על הביטוח, הפרמיה סובלת הכול.

<משה אור חי שמואלי: את הביטוח הוא יטיל על קבלני המשנה.

איילת נחמיאס ורבין: וביטוח, אל תשכח, זאת הוצאה מוכרת.

<משה אור חי שמואלי: הוא יפיל את זה על קבלני המשנה שלו.

איילת נחמיאס ורבין: בדיוק.

איילת נחמיאס ורבין: הוא יגלגל את זה.

<משה אור חי שמואלי: ולגבי השאלה שלך על - - -

איילת נחמיאס ורבין: אני לא שאלתי שאלה ולא מתפרצים.

איילת נחמיאס ורבין: אם תרצה אחר כך לענות לי, בבקשה.

עבד אל חכים חאג' יחיא: בזמן ההקראה - - -

איילת נחמיאס ורבין: אני מוכרחה להגיד לך שההסתברות שאנחנו נגיע להקראה היום היא לא מאוד גבוהה, ואני מודה שציפיתי שכן נוכל לעשות את זה.

איילת נחמיאס ורבין: ירון ליבוביץ, ראש תחום הנדסה אזרחית, בית ספר להנדסאים בטכניון.

איילת נחמיאס ורבין: אם יש לך משהו להוסיף על מה שנאמר.

<ירון ליבוביץ: אני פשוט לא כל כך רציתי להתערב בקטעים האלה שהיו כאן אבל בגלל שחבר הכנסת חאג' יחיא הזכיר שהוא ביקר בבתי ספר להנדסאים, צריך לעשות איזושהי הפרדה.

<ירון ליבוביץ: הנדסאים בתחום בניין למשל, בתחום הספציפי, לומדים בתחום התכנון 2,800 שעות ונבחנים בחמש בחינות חיצוניות שמה"ט עושה אותן.

<ירון ליבוביץ: וההכשרה של האנשים האלה ספציפית, הם לא בתחום של להיות אחראים על בטיחות, לזה יש קורס נפרד, וצריך מישהו שייתן את הקורס הספציפי הזה כאן.

<ירון ליבוביץ: ולכן, הקטע הזה של ראיתי שתוכנית הלימודים לא מתאימה – מפני שזה לא הייעוד שלה.

עבד אל חכים חאג' יחיא: לא.

עבד אל חכים חאג' יחיא: לא אמרתי לא מתאימה.

<ירון ליבוביץ: היא מצומצמת.

עבד אל חכים חאג' יחיא: אמרתי שהיא מצומצמת בענייני בטיחות.

<ירון ליבוביץ: כי זה לא הייעוד.

עבד אל חכים חאג' יחיא: בסדר.

עבד אל חכים חאג' יחיא: תגיד שזה הייעוד.

עבד אל חכים חאג' יחיא: אתה יודע מה, אני רוצה שהנדסאי שיהיה מנהל אתר, שידע יותר בבטיחות.

איילת נחמיאס ורבין: כן.

איילת נחמיאס ורבין: חייב.

איילת נחמיאס ורבין: ברור.

<אלון שמש: אבל יש לו אחרי שנתיים קורס בנושא בטיחות.

איילת נחמיאס ורבין: למה רק אחרי שנתיים?

<קריאה: צריך ניסיון.

<אלון שמש: כדי לעבור בטיחות הוא חייב להגיע לאיזשהו ניסיון.

<קריאות: - - -

איילת נחמיאס ורבין: חברים, בואו נקיים את הדיון בצורה מסודרת.

<ירון ליבוביץ: לקטע של הבחינות, הבחינות הן בחינות בהיקף שבלתי ניתן לתאר, והשנה החליטו שמצמצמים את כמות הבחינות מחמש לארבע, לא בתחום של תכנון, בתחום של ניהול.

<ירון ליבוביץ: והקטע הזה שדווקא הנדסאים ומהנדסים – מהנדסים, אגב, זה נפרד כי מהנדסים, הטכניון מחליט לבד, בהנדסאים יש פיקוח ממשרד העבודה על הדברים האלה כאן – ודווקא בנושאים הקטנים האלה לא מצליחים לעשות.

<ירון ליבוביץ: זה פשוט מדהים איך אצלנו כבר קרוב ל-25 שנה יש בחינות והכול מסודר – יש לנו טענות על הבחינות אבל תכלס, הנדסאים עוברים את כל התהליך הזה ומי שנכשל פעם ראשונה, פעם שנייה, יש תאריכים קבועים, יש הכול.

<ירון ליבוביץ: אני לא כל כך הצלחתי להבין למה במקצועות אחרים אי אפשר לעשות את זה.

<לאה ורון: מי עורך את הבחינות אצלכם?

<ירון ליבוביץ: זה מה"ט עושה, מרכז להכשרה טכנולוגית.

איילת נחמיאס ורבין: מה"ט, זו המועצה של כל המכללות הטכנולוגיות.

<ירון ליבוביץ: כן.

<ירון ליבוביץ: והבחינות הן לכל המכללות אותו דבר, להבדיל מתואר ראשון שכל מערכת עושה בהתאם להכשרים שיש לה.

<ירון ליבוביץ: והבחינות האלה, השנה בכלל עשו מועד א' ומועד ב', היה יותר מסוג אחד של בחינות.

<ירון ליבוביץ: זאת אומרת, החליטו שזה באמת חשוב, אבל אני פשוט לא מסוגל להבין למה במקומות אחרים אי אפשר לעשות את זה.

<לאה ורון: אתה מוכן לפרט גוף של מי זה מה"ט?

<ירון ליבוביץ: מה"ט זה למעשה משרד העבודה, היום גם משרד הרווחה כי התחלפו לנו, קודם זה היה משרד הכלכלה שהיו הבעלים, והם אחראים על ההכשרה הטכנולוגית להנדסאים – אמרתי קודם – כי התואר שלהם זה PE כלומר Practical Engineer, בתוך ההגדרה, אי אפשר שכל מוסד יקבל את הרשות לערוך את הבחינות וזה חייב להיות בצורה ארצית.

<ירון ליבוביץ: יש חברה שעורכת את הבחינות, יש בקרה – היום, בבניין לפחות, יש שלושה יועצים לפי אזורים שהם חייבים לעבור.

<ירון ליבוביץ: זה לא כל כך חשוב אם יש לנו טענות אליהם או דברים כאלה אבל העובדה הזאת קיימת ויש את הדיונים האלה דווקא בנושא שהזכרת קודם.

<לאה ורון: מי זו החברה שעורכת את הבחינות?

<ירון ליבוביץ: כרגע הייתה טלדור, עכשיו התחלפה ויש חברה חדשה.

<אלון שמש: מרמנת.

איילת נחמיאס ורבין: כן, זה תמיד מתחלק ביניהן.

<ירון ליבוביץ: הקטע החמור ביותר שחבר הכנסת הזכיר, לגבי בחינות הבטיחות.

<ירון ליבוביץ: כל שנה היו בעיות.

<ירון ליבוביץ: לא היה קשר בין מי שעורך את השאלה למה שנותנים, וזה כל שנה.

<ירון ליבוביץ: השנה נתנו איזושהי דרך איך לעשות את זה.

<ירון ליבוביץ: אני מקווה, אנחנו נדע בבחינה בפברואר אם הדבר הזה עבר איזושהי תובנה כדי לעשות את זה בצורה נכונה.

איילת נחמיאס ורבין: תשמעו, אני מזועזעת.

<לאה ורון: אני ידעתי שמרמנת זאת חברת בת של רשות מקרקעי ישראל.

איילת נחמיאס ורבין: מרמנת זו חברה פרטית, היא זוכה במכרז.

<לאה ורון: הלוגו שלה הוא הלוגו של רשות מקרקעי ישראל.

איילת נחמיאס ורבין: לא, לא.

איילת נחמיאס ורבין: זאת חברה פרטית שזוכה במכרזים.

<לאה ורון: שאני אביא לך את ההתכתבות שלי איתם?

איילת נחמיאס ורבין: כן, אבל אני אומרת לך שזה לא סותר את מה שאני אומרת.

איילת נחמיאס ורבין: זאת חברה פרטית, אני מכירה מצוין את הבעלים.

איילת נחמיאס ורבין: היא חברה פרטית שזוכה במכרזים.

איילת נחמיאס ורבין: מה"ט זה - -

<ירון ליבוביץ: מרכז להכשרה טכנולוגית.

איילת נחמיאס ורבין: - - כמו המל"ג, רק על המכללות הטכנולוגיות.

איילת נחמיאס ורבין: זה הגוף שמפקח על המכללות הטכנולוגיות.

איילת נחמיאס ורבין: עורכת דין נטלי ויינשטיין מהתאחדות קבלני השיפוצים.

<נטלי שמעון ויינשטיין: נטלי שמעון ויינשטיין, עורכת דין, יועצת משפטית כמו שנאמר.

<נטלי שמעון ויינשטיין: רציתי להעיר שני דברים קטנים.

<נטלי שמעון ויינשטיין: קודם כול, באמת המטרה שלנו בהתאחדות זה למסד את ענף השיפוצים ומתוך כך אנחנו באמת מגישים את הבקשות של קבלני שיפוצים שעומדים בתנאים שנקבעים בחוק לגשת לרישום בפנקס הקבלנים בענף 131.

איילת נחמיאס ורבין: עדיין הפער בין 2,000 שנרשמו לבין 18,000 שנמצאים בשטח הוא פער מטלטל.

<נטלי שמעון ויינשטיין: נכון, אני מסכימה, ולכן אנחנו מקווים שהתקנה לרישום בתת סיווג של 350,000 שקלים לפרויקט תצא בהקדם ואז אפשר יהיה באמת להסדיר את הענף הזה בצורה אמיתית וממשית.

איילת נחמיאס ורבין: סליחה שאני שואלת, אבל למה גובה הסכום זאת המוטיבציה?

איילת נחמיאס ורבין: מה קשור היקף ההתקשרות למוטיבציה, או נדבר יותר נכון, על החובה של המדינה לפקח על מי שעושה את השיפוצים?

איילת נחמיאס ורבין: מה הקשר?

<נטלי שמעון ויינשטיין: בהקשר הזה אני יכולה להגיד שהיום, לסיווג הקיים של עבודות של עד מיליון וחצי לכל פרויקט, קשה מאוד לקבלן שיפוצים להירשם כי הוא צריך להוכיח שהוא עבד עם קבלנים שרשומים, שכיר אצל קבלנים רשומים לכל הפחות.

<נטלי שמעון ויינשטיין: רוב העוסקים בענף הם אנשים עצמאיים.

איילת נחמיאס ורבין: אבל ל-350,000 הוא לא יצטרך להוכיח את זה?

<נטלי שמעון ויינשטיין: 350,000, רף ההוכחה של הניסיון המקצועי, הם יוכלו להציג גם ניסיון שהם עשו עבודות אצל אנשים פרטיים, בבתים פרטיים, לאו דווקא בפיקוח של קבלן רשום או מהנדס.

<נטלי שמעון ויינשטיין: פשוט מאוד, היום הרף להוכחה של הניסיון המקצועי הוא מאוד מאוד גבוה, ורוב קבלני השיפוצים באמת לא עושים בדרך כלל עבודות שנוגעות בקונסטרוקציה או שלד אז הם לא נדרשים לאיזשהו פיקוח של מהנדס או קבלן רשום שילווה את הפרויקטים שלהם, וגם רובם הגדול, הם לא עושים פרויקטים בהיקפים של מיליון, 1.2 מיליון או מיליון וחצי.

<נטלי שמעון ויינשטיין: הם עושים פרויקטים, שיפוץ של 300,000 שקלים.

איילת נחמיאס ורבין: כן, אני מבינה את זה אבל הם גם לא מתחילים מיד מ-350,000 שקלים.

<נטלי שמעון ויינשטיין: הם לא, אבל היום כל שיפוץ של בית הכי קטן – אני אישית נכנסת לשיפוץ, המינימום שאני אגיע אליו זה 80,000 שקלים.

איילת נחמיאס ורבין: לכן אני אומרת.

איילת נחמיאס ורבין: האם זה ישנה?

איילת נחמיאס ורבין: נתנאל אמר שיש לו תשובה.

איילת נחמיאס ורבין: האם זה ישנה את רמת המוטיבציה, ובעיקר את הנושא של הפיקוח מצד המשרדים הממשלתיים?

<נטלי שמעון ויינשטיין: בוודאי.

<נטלי שמעון ויינשטיין: קודם כול, היום, כבר אצלנו בקנה ממתינים מאות אנשים שמחכים שייצא תת הסיווג הזה כדי לעשות את הרישום כי המטרה שלהם היא באמת לעבוד כחוק.

<נטלי שמעון ויינשטיין: הם רוצים לעבוד עם רישיון, הם לא רוצים לחלק חשבוניות, הם לא רוצים לעבוד בסתר ולהוציא חשבוניות מחולקות ודברים כאלה.

<נטלי שמעון ויינשטיין: הם באמת רוצים לממש את הזכות שלהם להיות קבלנים רשומים במדינת ישראל.

איילת נחמיאס ורבין: הזכירה היועצת המשפטית את חופש העיסוק.

<נטלי שמעון ויינשטיין: הדבר השני שרציתי לומר.

<נטלי שמעון ויינשטיין: באמת, הייתה תקופה של למעלה אפילו משנתיים שלא התקיימו המבחנים האלה, זה מאוד מאוד הקשה על הקבלנים, זה גרם להם לתסכול אמיתי שאנחנו שומעים אותו יום-יום אצלנו בהתאחדות.

<נטלי שמעון ויינשטיין: מה שחשוב לי באמת שהמצב הזה לא יחזור על עצמו.

<נטלי שמעון ויינשטיין: זה נכון שהיום מכון התקנים מסייע ברוב טובו לשכן את המקום, באמת שתהיה להם האפשרות לגשת למבחנים אבל צריך יהיה גם לתת לזה מענה בהמשך.

<נטלי שמעון ויינשטיין: תודה.

<אליהו מתתיהו: אני נרשמתי.

<לאה ורון: קבלני מיזוג אוויר דיברו כבר.

איילת נחמיאס ורבין: בבקשה, אני אתן לך כיוון שאני רואה שלתקנות לא נגיע אז אין בעיה.

איילת נחמיאס ורבין: אלי מתתיהו, יושב-ראש התאחדות קבלני מיזוג האוויר.

איילת נחמיאס ורבין: מקווה שאתה לא נושא עמך R-32 וגם לא 1, 2, 3.

<אליהו מתתיהו: לא אמרו להביא.

<אליהו מתתיהו: הענף שלנו הוא ענף פרוץ, אולי הפרוץ ביותר מכל ענפי הבנייה, למרות שהענף הזה מגלגל כ-15 מיליארד שקלים בשנה, הענף הזה מעסיק כ-25,000 עובדים בכל התחומים של מיזוג אוויר, קירור וחימום של הסקה.

<אליהו מתתיהו: אין לנו שום הכשרות.

איילת נחמיאס ורבין: אגב, אצלכם יש נפגעים כתוצאה משאיפת גז?

<אליהו מתתיהו: בוודאי.

<משה אור חי שמואלי: בשנה שעברה נהרגו שני מתקינים.

איילת נחמיאס ורבין: כתוצאה מתקלה פיזית?

<משה אור חי שמואלי: כן, התפוצץ לו המזגן.

<משה אור חי שמואלי: בלון הגז התפוצץ לו בפנים.

<אליהו מתתיהו: הענף שלנו הוא ענף מסוכן מאוד כיוון שיש בו חיבור בין שני אלמנטים מסוכנים, חשמל וגז, אבל הענף הזה הוא לא מפוקח, הוא ענף פרוץ.

<אליהו מתתיהו: כל אחד שעובד שלושה חודשים, עוזר או עובד שכיר באיזושהי חברה, קונה טנדר עם סולם, מכריז על עצמו כמתקין, קבלן התקנות של מיזוג אוויר – עם ביטוחים, בלי ביטוחים, בלי עבודה בגובה, עם רישיון חשמל, בלי – הוא עובד, אף אחד לא שואל אותו שאלות.

<אליהו מתתיהו: אנחנו בהתאחדות שלנו מנסים להביא את הענף הזה לאסדרה, שרק מי שיש לו תעודה ממשלתית ולא תעודה מתדיראן ואלקטרה וטורנדו וכל אלה, שנותנים סתם, מחלקים את התעודות שלהם – כמה שיותר תעודות ככה יותר אנשים ימכרו את המזגנים שלהם.

<אליהו מתתיהו: אלה תעודות חסרות ערך.

<אליהו מתתיהו: תעודות אמיתיות יכולות לבוא רק מהרגולטור.

<לאה ורון: אנחנו לא הזמנו, לא את אלקטרה ולא גורמים אחרים, אז אני מבקשת שהדברים יילקחו בחשבון כי הם בוודאי היו רוצים להגיב על מה שאתה אומר.

<משה אור חי שמואלי: לא, הם אתנו.

<משה אור חי שמואלי: הם אתנו, אני מתחייב לך.

<משה אור חי שמואלי: הם גם אומרים שהתעודות שלהם לא שוות שום דבר.

<משה אור חי שמואלי: אנחנו איתם, אנחנו מייצגים אותם בוועדות גם.

<אליהו מתתיהו: אנחנו פועלים איתם בשיתוף פעולה בניסיון – לא קל – להביא את הענף הזה לאסדרה.

איילת נחמיאס ורבין: אתה אומר שהם עובדים אתך אבל לפני רגע אמר אלי שהם מחלקים תעודות סתם.

<משה אור חי שמואלי: לא, לא סתם.

<משה אור חי שמואלי: התעודות שהם מחלקים הן של מתקין, הם מרשים שהוא יהיה מתקין, זה מורשה שלהם, לא של הענף.

<משה אור חי שמואלי: לא מכשירים אותו בגז או בדברים כאלה.

<משה אור חי שמואלי: הם מכשירים אותו להתקין את המזגן של אלקטרה.

איילת נחמיאס ורבין: זה עדיין נותר בסתם ולכן יש פה עובדה שמנהלת הוועדה בצדק הפנתה את תשומת לבכם.

<משה אור חי שמואלי: אוקיי.

<אליהו מתתיהו: דבר נוסף שאני רוצה לומר, קשה לנו מאוד להירשם ברשם הקבלנים, כמעט בלתי אפשרי בשבילנו, ואני מציין את העובדה שמי שרשום כקבלן ראשי בענף 100, על הדרך באופן אוטומטי הוא נרשם גם בסעיפים שלנו.

<אליהו מתתיהו: למה?

<אליהו מתתיהו: כי הבניין כולל כל מיני דברים, כולל אלמנטים של מיזוג אוויר, אבל זה שהוא קיבל קבלן רשום בסעיף מיזוג אוויר 170, 172, קיבל את זה מבלי שיש לו שום הכשרה, הוא לא מבין שום דבר במיזוג אוויר אבל הוא יכול לגשת למכרז, ואנחנו לא יכולים לגשת למכרז כי אנחנו לא קבלנים רשומים למרות שאנחנו עובדים 50 שנה במקצוע.

איילת נחמיאס ורבין: סדרי גודל וכו', אני מבינה.

איילת נחמיאס ורבין: את העיקרון אני הבנתי.

<אליהו מתתיהו: משפט לסיום.

<אליהו מתתיהו: המקצוע שלנו שזור כחוט השני בכל התחומים של החיים, החל מחדר לידה ועד חדר מתים, ובדרך זה עובר כאן, חדר הישיבות הזה, כולם רואים את זה.

איילת נחמיאס ורבין: זה נשמע רע מאוד אבל בסדר, אנחנו ניקח את זה כמו שזה, מר מתתיהו ונמשיך הלאה.

<אליהו מתתיהו: תודה.

איילת נחמיאס ורבין: אני רוצה לאפשר גם לרשם הקבלנים לסכם בכמה מלים לפני שאני מסכמת את הדיון, וגם לנתנאל.

<אילן אליהו: אז שוב, בהתייחס למבחנים בענף השיפוצים אני מקווה שבמהלך החודש הקרוב יצא מכרז, ייגשו מועמדים והעניין הזה ייפתר.

<אילן אליהו: נאמר פה על-ידי חבר הכנסת חאג' יחיא משהו לגבי תאונות עבודה, לגבי קבלנים.

<אילן אליהו: אני רוצה לציין שביטול או נקיטת אמצעי משמעת נגד קבלן, לפי חוק יכול להיעשות בין היתר כשיש הרשעה מבית-משפט, כלומר גם כשיש תאונת עבודה קשה, לוקח שנים עד שאותו קבלן - -

איילת נחמיאס ורבין: אם בכלל הוא הורשע באחריות אישית.

<אילן אליהו: - - אם הוא בכלל מורשע, מורשע.

איילת נחמיאס ורבין: כמה כתבי אישום מוגשים על תאונות עבודה?

<אילן אליהו: אני לא יודע.

<אילן אליהו: לא אנחנו מגישים.

איילת נחמיאס ורבין: זאת גם שאלה שצריך להבין אותה.

<אילן אליהו: זה משרד העבודה.

איילת נחמיאס ורבין: נכון, זה באמת משרד העבודה.

איילת נחמיאס ורבין: אנחנו נבדוק את העניין הזה גם.

איילת נחמיאס ורבין: בבקשה, נתנאל.

<נתנאל לפידות: רציתי להוסיף על מה שעורך דין נטלי ויינשטיין אמרה.

<נתנאל לפידות: המטרה של השינוי שאנחנו רוצים להביא בחוק היא לאפשר לקבלני שיפוצים לבוא בצורה חוקית.

<נתנאל לפידות: היום בעצם מכיוון שמיליון וחצי שקלים זה רף גבוה מדי – זה עלות של דירה, אין כמעט שיפוץ בכאלה היקפים – אנחנו מאפשרים רף נמוך יותר.

איילת נחמיאס ורבין: לא אמרתי שזה לא הגיוני, אני רק מנסה להבין איך הם יצליחו פתאום, גם 350,000 שקלים זה לא מעט.

<נתנאל לפידות: נכון, אבל כדי להירשם אתה לא צריך להוכיח 350 מלא.

<נתנאל לפידות: אתה צריך להוכיח שיש לך יכולת עד 70% מזה.

איילת נחמיאס ורבין: במצטבר.

<נתנאל לפידות: כן, זה שיקול הדעת שעכשיו מקבלים, לראות שהוא יכול לעשות בהיקף הזה.

<נתנאל לפידות: הוא לא חייב להגיע עד למקסימום בפעם הראשונה, וזה מאפשר את היכולת.

איילת נחמיאס ורבין: זה מה שקורה הרבה פעמים בכנסת.

איילת נחמיאס ורבין: אתה מגיע לדיון ב-State of mind מסוג אחד, באיזו מין תחושה שנעשה את התקנות היום – אני תמיד משתדלת להשאיר שולחן נקי אחריי – ואתה מתוודע למציאות אחרת לחלוטין.

איילת נחמיאס ורבין: למרות שאני עוסקת בכנסת פחות בתאונות עבודה מחברי כנסת אחרים, אני יכולה להגיד לכם שאני עוקבת אחריהן משום שנושא הבטיחות בעבודה הוא נושא שמאוד יקר ללבי, התעסקתי בו לא מעט בחיי הקודמים, ואני מוכרחה להגיד לכם – קודם כול, אני מוחה בתוקף על כך שמשרד העבודה לא נמצא כאן.

איילת נחמיאס ורבין: אני חושבת שהדיון הזה היה דיון שבו הוא היה חייב להיות ואני אבדוק את זה, גם הוועדה תפנה בעניין הזה וגם אני עצמי אדבר עם השר על זה.

איילת נחמיאס ורבין: אני מניחה שהוא לא היה ער לזה, מטבע הדברים, ועל כן אני חושבת שהוא צריך לדעת שאנשים שלו לא שלחו את נציגיהם לכאן.

איילת נחמיאס ורבין: לתאונה קודם דבר שקוראים לו כמעט תאונה.

איילת נחמיאס ורבין: בכל מקום נורמלי – בין אם מדובר במפעל, בין אם מדובר בחברה, בין אם מדובר בענף התעופה – יש דבר כזה שנקרא דיווח על כמעט תאונה.

איילת נחמיאס ורבין: כשמדווחים רק על הרג של עובד ואם נפל עליו משהו כבד במהלך העבודה, אין שום דרך לדעת האם הקבלן הזה יודע לעבוד או לא יודע לעבוד והאם הוא יודע להבטיח את שלומם של העובדים שלו, וזה א'-ב' כשאנחנו מדברים בבניין, זה א'-ב' כשאנחנו מדברים בחיי בני אדם.

איילת נחמיאס ורבין: ואני, במסגרת הסיכום שלי, אומר מה הוועדה מצפה ואיזה פעולות אנחנו מצפים בעניין הזה, גם ממשרד השיכון, לא רק ממשרד העבודה, עם כל הכבוד.

איילת נחמיאס ורבין: משרד העבודה אכן הוא זה שאחראי בהרבה תחומים שקשורים לרישיון הענף הזה אבל לא על הכול.

איילת נחמיאס ורבין: וזו אחריות גם של משרד הבינוי והשיכון ומנכ"ל המשרד, ובוודאי ובוודאי זו אחריות שלכם לבחון ולהציע מתווה לטיפול בהכשרות ובמבחנים למקצועות בענף הבנייה כי ההערה בנושא מנהלי העבודה לא חמקה מאוזניי לגבי הרלוונטיות של המבחנים, והיא לא צריכה לחמוק גם מאוזניכם, ואני באמת מאחלת שוב לממלא מקום רשם הקבלנים שהוא אכן יקבל את התפקיד ואני חושבת שמוטל עליך תפקיד מאוד מאוד מורכב.

איילת נחמיאס ורבין: אני חושבת שנדרשת כאן רפורמה מאוד מאוד גדולה שהיא מרחיקת לכת הרבה יותר מאשר תקנות רישום קבלנים לעבודות הנדסה בנאיות, עם כל הכבוד.

איילת נחמיאס ורבין: ואני מרגישה שגם אתם, עם כל הכבוד, לא הגעתם מוכנים לדיון הזה, ולדיון הזה היה צריך לבוא עם מספרים כדי להבהיר לנו בדיוק מה המצב ובפני מה אנחנו ניצבים.

איילת נחמיאס ורבין: וזה נכון לגבי כמות האנשים שיכולים לגשת למבחנים או לא יכולים לגשת למבחנים, וכמה קבלנים רשומים יש בכל תחום וכמה אין.

איילת נחמיאס ורבין: אני חושבת שזה ממש א'-ב' כשבאים להציג בדיון, ודאי כשדיון נדחה מטעמים שאתם ביקשתם.

איילת נחמיאס ורבין: ולכן אנחנו רוצים לדעת את מספר הנבחנים, מספר אלה שעברו בהצלחה ואני מבקשת שהוועדה תקבל את הנתונים האלה בתוך שבוע משום שהנתונים האלה קיימים ואין שום סיבה בעולם שהם לא יהיו מונחים בפניה.

איילת נחמיאס ורבין: אני רוצה לבקש מכם, משרד הבינוי יחד עם משרד העבודה, לבחון ולערוך מחדש את הרשימות שבתוספת לחוק.

איילת נחמיאס ורבין: חלק מזה נמצא בתקנות החדשות אבל לא הכול נמצא בתקנות החדשות.

איילת נחמיאס ורבין: אנחנו רוצים שיהיה הרבה יותר ברור מהם ענפים ראשיים ומהם ענפי משנה.

איילת נחמיאס ורבין: אני אומרת לכם, אני עד היום הייתי משוכנעת שקבלני שלד עוברים מבחנים במדינת ישראל, ואני למדתי שחלק מקבלני השלד עוברים מבחנים, חלק לא עוברים מבחנים.

איילת נחמיאס ורבין: אלה כן, אלה לא.

איילת נחמיאס ורבין: תסלחו לי, אי סדר באמת גמור ומוחלט.

איילת נחמיאס ורבין: באמת, אני מכירה אנשים שניגשו למבחנים האלה – רגע, אז מה קרה?

איילת נחמיאס ורבין: אני ממליצה למשרד הבינוי בשיתוף עם משרד העבודה והגורמים הנוספים, והסתדרות הבניין והמכללות, להכין תוכניות להכשרת עובדים בענפי המשנה ולענפי הבנייה בכלל.

איילת נחמיאס ורבין: אני רוצה להגיד לכם, אלה ענפים שעוברים תהליכים – אתה מחייך, אני לא יודעת מאיזו סיבה.

<נתנאל לפידות: מתסכול.

איילת נחמיאס ורבין: מתסכול.

איילת נחמיאס ורבין: אני יכולה להבין.

איילת נחמיאס ורבין: אני יכולה להבין וגם לגלות אמפתיה לדבר הזה, אם כי אני יודעת שבתקופת המנכ"ל הקודם של משרד השיכון היו תוכניות לטיפול - -

<נתנאל לפידות: יש.

איילת נחמיאס ורבין: - - ואפילו אם אני זוכרת נכון, להקמת מכללה ממשלתית לענף הבנייה כדי שהמיזם של צבי רוט - - -

<יהודה כהן: הייתה.

איילת נחמיאס ורבין: אני יודעת שהייתה, אני מדברת על המצב הנוכחי.

איילת נחמיאס ורבין: אבל אני מוכרחה להגיד לכם, אנחנו מייבאים עובדים ואנחנו סומכים על כך שהעובדים הסינים יודעים לבנות.

איילת נחמיאס ורבין: זה נורא יפה, אבל ההערה פה של צבי רוט בעניין העובדים הפלסטינים היא גם חשובה, ואני מצפה מכם להידרש לעניין הזה ושוב, להבהיר לוועדה – זה לא צריך בתוך שבוע כמובן, אנחנו תכף נגיד את כל המסקנות, מה שאמרתי בתוך שבוע זה הנתונים, יתר הדברים אתם תוכלו להעביר בתוך חודש – אני מבקשת מכם להשלים ולהודיע לנו מתי יונח המכרז לעריכת המבחנים.

איילת נחמיאס ורבין: אני פשוט לא מצליחה להבין את זה, אני עד עכשיו לא לגמרי הבנתי את ההתקשרות עם מכון התקנים.

<לאה ורון: ההליך הוא לקוי.

איילת נחמיאס ורבין: וזה נשמע כאילו ההליך, יש בו אנומליה גמורה.

איילת נחמיאס ורבין: מכון התקנים פרס רשת ביטחון כי איציק רוזנברגר יושב בוועדה המקצועית – סליחה, עם כל הכבוד, זה לא טכניקה.

איילת נחמיאס ורבין: זה לא צורת עבודה, עם כל הכבוד – כל הכבוד למקצוענות, כל הכבוד לפריסת רשת הביטחון – לא מקובל עלי, פשוט לא מקובל עלי.

איילת נחמיאס ורבין: אני מבקשת לקבל דיווח, הוועדה תקבל דיווח בבקשה על אופן הפיקוח שנעשה על הקבלנים, ואני דורשת מכם להכין נוהל – אני מקווה שקיים נוהל כזה, למען האמת – אבל אני רוצה לוודא, ואם לא קיים נוהל כזה, איזה נוהל קיים בנושא של תאונות עבודה ודיווח על כמעט תאונות עבודה.

איילת נחמיאס ורבין: עם כל הכבוד, פה משרד השיכון חייב לעבוד יחד עם משרד העבודה.

איילת נחמיאס ורבין: זה אינטרס של כל הגורמים – 34 עובדים שנהרגו עד כה השנה – שלא יהיה ולו הרוג אחד וגם לא פצועים.

<צבי רוט: רק תוסיפו לסיכום את הנושא של הפיגומים, זה חשוב מאין כמוהו.

איילת נחמיאס ורבין: ההערה במקום ואני אקבל אותה.

איילת נחמיאס ורבין: אני מבקשת מכם, עם כל הכבוד, זה אינטרס לאומי.

איילת נחמיאס ורבין: אנחנו רוצים שיבנו כאן הרבה בתים כדי שלאנשים יהיה איפה לגור ובמחיר שהם יכולים לעמוד בו, אבל אי אפשר להתפשר על נושאי בטיחות בעניין הזה גם אם האנשים שנהרגים, אנחנו לא מכירים אותם וקוראים את השם שלהם להרף בעיתון, ושוכחים שנייה אחרי.

איילת נחמיאס ורבין: הם בני אדם.

איילת נחמיאס ורבין: אני רוצה בהחלט להוסיף את ההערה של צבי רוט בנושא הפיגומים ולהאיץ את הבחינה של התקן הבין-לאומי בעניין הפיגומים משום שאני - גם ממה שאני קוראת ואני לא אשת מקצוע, בהחלט לא אשת מקצוע בעניין הזה – אני מבינה שעיקר הבעיה היא הפיגומים במדינת ישראל, ולכן אני מבקשת שזה יטופל.

איילת נחמיאס ורבין: הפרוטוקול של הוועדה הזאת יועבר לקבינט השרים שעוסק בבנייה משום שאני חושבת שמדובר כאן בעניין שהוא לא רק עניין של חיי אדם, אלא באמת באמת עניין שאנחנו רוצים לטפל ברגולציה ולהפחית את הנטל הרגולטורי, אבל גם את הדברים האלה צריך לעשות כמו שצריך.

איילת נחמיאס ורבין: אני בהחלט בעד שאנחנו נבחן את הדברים האלה אבל די לנו במספר של 2,000 קבלני שיפוצים רשומים לעומת 18,000, ואני לא בטוחה שזה לא יותר מזה, שמצויים בחוץ, עם כל הכבוד לתהליכים האלה.

איילת נחמיאס ורבין: אני גם אפנה באופן אישי למנכ"ל משרד השיכון בעניין הזה ולמנכ"ל משרד העבודה ואנחנו נראה כיצד מאיצים את התהליך הזה.

איילת נחמיאס ורבין: אנחנו רוצים לעזור בעניין הזה.

איילת נחמיאס ורבין: סליחה, אני מוסיפה לסיכום גם את קבלני מיזוג האוויר, מה שאני ביקשתי בנושא הגזים המסוכנים החל מינואר 2019.

איילת נחמיאס ורבין: אני מבקשת שתעבירו לנו תוכנית שלכם כיצד אתם מתכוונים לעבוד עם התאחדות קבלני מיזוג האוויר על מנת שאנחנו נראה כיצד אנחנו מטפלים בסכנה שעוד רגע מונחת לפתחנו.

איילת נחמיאס ורבין: יכול להיות שהיא סכנה פחות גדולה ממה שאני מתרשמת, אבל נדמה לי שאני התרשמתי נכון ונדמה לי שגם אתה התרשמת נכון כי אתה פתחת להם את הדלת.

איילת נחמיאס ורבין: אני מודה לכם על דיון לא פשוט בכלל.

איילת נחמיאס ורבין: כמו שאמרתי, בכנסת אתה יודע רק איך אתה נכנס ליום הזה, אתה לא יודע איך הוא מסתיים.

איילת נחמיאס ורבין: תודה רבה, הישיבה נעולה.